AI, dunia bakal dikawal robot?

“I’LL be back”, kata Arnold Schwarzenegger dalam filem ‘Terminator: Judgement Day’ pada 1991. Watak yang dibawa beliau adalah robot daripada Kecerdasan Buatan (AI) atau lebih dikenali sebagai ‘Artificial Intelligence’ iaitu bidang yang berkembang pesat, berpotensi merevolusikan cara kita hidup dan bekerja.

Kini ramai yang bercakap mengenai AI tetapi hakikatnya, AI sudah lama wujud, namun mengalami lonjakan hasil pembangunan pesat teknologi cip, kemajuan teknik pengaturcaraan komputer, pengolahan data dan pemodelan statistik.

AI adalah teknologi yang meniru kepintaran otak manusia dengan kemampuan untuk belajar memperbaiki mutu kerjanya dari semasa ke semasa hingga dapat berfungsi lebih cekap dan sempurna bagi melaksanakan suatu tugasan.

Kini AI sudah tidak asing lagi dalam kehidupan manusia, bahkan penggunaannya sudah tersebar luas ke pelbagai sektor industri seperti automotif, kesihatan dan kewangan. Revolusi Industri 4.0 (IR 4.0) yang berasaskan sistem digital kini berjalan rancak di serata dunia didorong oleh kemampuan AI sebagai satu daripada kunci pemacu utama.

Sama ada kita sedar atau tidak, kita semua sudah menggunakan AI. Dahulu kala, buku peta digunakan untuk mencari arah destinasi. Kini, tanpa mengetahui tanda tempat arah tuju, seseorang sudah boleh sampai dengan mudah melalui bantuan Google Maps atau Waze. Bagi sesetengah orang, tanpa penggunaan Waze, bagaikan sesat dalam dunia nyata.

Dahulu kala, surat menjadi penghubung khabar sesama sendiri. Surat layang menjadi racun dalam kehidupan masyarakat. Kini media sosial menjadi pengganti diri. Bahkan Facebook, Instagram, Twitter dan seumpamanya memberi lebih daripada itu. Malah dalam sekelip mata sesuatu isu boleh jadi tular @ versi surat layang dulu-dulu tapi kini menerusi WhatsApp. Pelbagai variasi maklumat, kandungan video dengan mudahnya disampaikan kepada pengguna.

ChatGPT kini menjadi aplikasi percuma terbaharu yang popular dalam menyelesaikan tugasan penulisan dan pencarian maklumat melalui jalan pintas. Teknologi di sebalik semua kemudahan ini adalah aplikasi AI.

AI membuatkan manusia kagum dengan hasil kerjanya. Namun teknologi ini turut mengundang rasa gusar apabila ia juga menjadi ancaman pekerjaan yang sedia ada dan etika penggunaannya. Menurut Laporan Masa Depan Pekerjaan Forum Dunia 2023, AI akan memberi impak besar terhadap hampir semua pekerjaan. Laporan ini melibatkan kajian yang dilakukan terhadap 803 syarikat dengan jumlah pekerja lebih 11.3 juta orang dalam 27 kluster industri dan 45 sektor ekonomi di serata pelosok dunia.

Dapatan kajian menunjukkan lebih 75 peratus syarikat bersiap sedia untuk menggunakan teknologi AI dalam tempoh lima tahun akan datang. Ini bermakna, kebanyakan kerja tidak memerlukan tenaga manusia.

Suka atau tidak, masyarakat dunia hari ini harus sesuaikan cara hidup dengan kehadiran AI, yang akan memansuhkan beberapa pekerjaan tetapi turut mencipta pekerjaan baharu. Sepertimana cara kerja kini yang telah banyak berubah dari manual kepada auto, AI akan perlahan-lahan mengukuhkan pasaknya dalam dunia yang sedang didominasi oleh era digitalisasi.

Pandemik turut cetus digitalisasi

Sekiranya dahulu ramai yang gusar dengan ledakan teknologi Internet, namun lama-kelamaan masyarakat seluruh dunia sedikit demi sedikit beradaptasi dengan penggunaannya. Pandemik Covid-19 juga telah memaksa semua orang untuk memanfaatkan dunia digitalisasi hingga hampir meninggalkan orang yang tidak dapat turut serta bersamanya.

Pandemik itu sendiri secara tidak langsung menjadi peledak kepada dunia digital. Nak makan roti canai atau tomyam pun, pesan guna Grab.

Jika manusia tidak mahu memanfaatkan perkembangan semasa, mereka nanti akan diubah oleh teknologi tersebut. Waima secanggih atau sebaik mana pun sesuatu teknologi, pengurusan dan penggunaanya harus dilakukan secara beretika dan berhati-hati.

Di sebalik tabir AI, ada manusia yang mengawal kemasukan data dan pengaturacaraannya. Maka penyalahgunaannya boleh menimbulkan masalah etika, kebocoran maklumat sulit, penggunaan data peribadi secara tidak sah atau pengambilan keputusan yang bersifat diskriminasi. Ini juga menjadi punca berleluasanya tipu dalam media sosial termasuk ‘phone scam’ hingga simpanan seumur hidup seseorang lesap sekelip mata kerana terpedaya.

Kebergantungan kepada teknologi AI juga boleh membuatkan manusia mengabaikan kemampuan dan keterampilan manusia yang diperlukan dalam pelbagai bidang. Ia semudah kalkulator menggantikan kemampuan manusia untuk mengira formula matematik mudah. Justeru, penting untuk memastikan AI digunakan dengan cara yang bertanggungjawab dan beretika di bawah kawalan manusia agar tidak menjadi ancaman.

Namun, AI juga membuka peluang kepada penjenayah siber teknologi melakukan klon suara, sekali gus menyaksikan keupayaan merobohkan sempadan antara realiti dan fiksyen.

Menurut Ketua Eksekutif Blackbird.AI, Wasim Khaled, pengklonan suara AI kini hampir tidak dapat dibezakan daripada percakapan manusia, membolehkan penjenayah siber melakukan jenayah secara berleluasa.

Ini berikutan carian internet yang mudah menghasilkan pelbagai aplikasi tersedia secara percuma untuk mencipta suara AI dengan mencuri sampel suara sebenar seseorang.

“Dengan sampel audio yang kecil, klon suara AI boleh digunakan untuk meninggalkan peti suara dan teks suara. Ia juga boleh digunakan sebagai penukar suara secara langsung pada panggilan telefon.

“Penipu boleh menggunakan dialek, jantina atau meniru corak pertuturan setiap orang yang mana teknologi membolehkan penciptaan palsu mendalam yang meyakinkan,” katanya seperti dilaporkan agensi berita.

AI adalah teknologi yang menjanjikan potensi besar untuk mengubah dunia, namun ia harus digunakan hanya untuk menyempurnakan kelangsungan kehidupan makhluk dan alam.

Dengan kehadiran AI, dunia pekerjaan mengalami perubahan drastik yang tidak menentu dan mencemaskan. Hal ini telah menimbulkan banyak persoalan dan cabaran yang perlu diatasi.

Begitu pun, masih terdapat beberapa pekerjaan yang belum terjejas oleh kehadiran teknologi AI. Fenomena ini menyebabkan banyak spekulasi dan teka-teki yang memerlukan jawapan dan penyelesaian.

Satu kajian di negara ini baru-baru ini menjangkakan beberapa pekerjaan yang bakal terjejas oleh kehadiran AI. Antaranya ialah pembantu pentadbir, kerana kemunculan pembantu maya dan ‘chatbot, sekali gus tugas seperti menjadual janji temu, mengurus emel dan membuat tempahan perjalanan kini boleh dilakukan secara automatik.

Begitu juga tugas kerani pendaftaran data kerana teknologi AI kini dapat membaca tulisan tangan, mengimbas dokumen, dan melaksanakan tugas pendaftaran data, menjadikan kerja ini kurang diperlukan.

Demikian juga jurujual di kedai runcit yang semakin menggunakan chatbot berteknologi AI dan pembantu maya untuk berinteraksi dengan pelanggan, mengurangkan keperluan untuk jurujual manusia.

Bagaimanapun, ada juga kerja yang kurang terjejas oleh AI seperti profesional kesihatan. AI dapat membantu profesional kesihatan dalam mendiagnosis dan merawat pesakit, tetapi ia tidak dapat menggantikan sentuhan manusia dan empati yang diperlukan dalam bidang ini.

Begitu juga guru, walaupun AI dapat membantu dalam tugas seperti penilaian dan memberikan pengalaman pembelajaran yang disesuaikan, peranan guru melibatkan ‘mentorship’, bimbingan, dan sokongan emosi yang tidak dapat digantikan oleh AI.

Peguam pun sama, kerana sifat kompleks dalam kes undang-undang memerlukan peguam manusia untuk menginterpretasi dan mengaplikasikan undang-undang, menjadikan kesannya kurang terjejas oleh AI. Sama juga bidang kreatif yang kerjanya memerlukan kreativiti, seperti reka bentuk dan penghasilan muzik, kurang terjejas oleh AI.

Di negara kita sekarang, AI sudah mula mengambil tempat seperti penggunaan troli beli-belah pintar berasaskan AI iaitu EzyCart, yang juga produk inovasi tempatan akan digunakan di pasar raya besar terkemuka di Malaysia seperti Redtick, Lotus’s dan Jaya Grocer.

Dibangunkan melalui kerjasama NanoMalaysia Bhd dan penyedia penyelesaian automasi runcit berasaskan AI, Retailetics Sdn Bhd, produk pintar itu mempunyai teknologi seperti imbasan kod bar, pengesahan berat barangan dan gabungan sensor ciri canggih yang dapat mengelak risiko kecurian.

Ketua Pegawai Eksekutif Kumpulan NanoMalaysia, Dr. Rezal Khairi Ahmad, dilaporkan berkata EzyCart itu, yang dilengkapi dengan sistem e-dompet, juga membantu pengguna mencari produk di rak barangan serta menggunakan bahan antibakteria berasaskan teknologi nano bagi memastikan ia sentiasa bersih.

NanoMalaysia memperuntukkan dana RM1 juta bagi pembangunan troli berkenaan. Buat permulaan, EzyCart akan diaplikasikan di Redtick Putrajaya dengan sebanyak 10 troli diletakkan di pasar raya itu.

Hakikatnya teknologi AI bakal melengkapkan kehidupan manusia, bukannya untuk mengawal kehidupan manusia.

See author's posts


Tahap kemajuan binaan Kompleks UNIFOR capai 22.6 peratus

KUCHING: Pembinaan Kompleks Unit Hal Ehwal Agama-Agama Lain (UNIFOR) bernilai RM63.6 juta  di Jalan Ong Tiang Swee kini berada pada tahap kemajuan 22.6 peratus.

Menteri bertanggungjawab ke atas UNIFOR, Datuk Amar Douglas Uggah Embas berkata, status pembinaannya kini berada tiga peratus mendahului perancangan jadual asal.

Katanya, pembinaan Kompleks UNIFOR tersebut dijangka siap pada Julai tahun depan.

“Kompleks setinggi 10 tingkat di atas tapak pembinaan seluas tiga hektar itu mula dibina sejak Julai 2022.

“Dengan keadaan cuaca kini, saya pasti pembinaan kompleks ini akan berjalan lancar.

“Kompleks ini akan menyediakan dewan untuk mengadakan mesyuarat dan kompleks ini juga akan menyediakan pejabat UNIFOR,” katanya.

Beliau berkata demikian ketika sidang media lawatan tapak dan menghadiri taklimat berkenaan Kompleks UNIFOR.

“Unifor adalah dasar inklusiviti dalam memastikan kepentingan dan kesejahteraan semua agama di Sarawak terpelihara.

“Ini menunjukkan Gabungan Parti Sarawak (GPS) tunaikan janji, Premier Sarawak, Datuk Patinggi Tan Sri Abang Johari Tun Openg menjanjikan dana untuk membina Kompleks Unifor, beliau tunaikan,” katanya.

Turut hadir, Timbalan Premier Sarawak Dato Sri Dr Sim Kui Hian, Timbalan Menteri Kesihatan Awam, Perumahan dan Kerajaan Tempatan Datuk Dr Penguang Manggil dan Timbalan Menteri Utiliti dan Telekomunikasi Datuk Liwan Lagang.

Oleh SHAHRUL QAIZAT

See author's posts


PELAN PEMULIHAN NEGARA

KUALA LUMPUR: Perdana Menteri mengumumkan Pelan Pemulihan Negara yang diyakini dapat mengembalikan penghidupan harian biasa menjelang akhir tahun termasuk mengadakan semula sesi persidangan Parlimen pada September atau Oktober.

Tan Sri Muhyiddin Yassin berkata, pelan itu adalah satu strategi peralihan keluar dari kemelut pandemik Covid-19 merangkumi empat fasa yang akan melibatkan pelan peralihan fasa Perintah Kawalan Pergerakan (PKP) secara berperingkat.

Beliau berkata demikian ketika mengumumkan Pelan Pemulihan Negara: Peralihan Fasa PKP secara berperingkat yang disiarkan secara langsung di stesen televisyen petang semalam.

Muhyiddin berkata, setiap fasa berpaksikan kepada data yang bersandarkan tiga indikator ambang utama ataupun threshold untuk beralih dari satu fasa ke fasa seterusnya.

Indikator pertama ialah keadaan penularan Covid-19 dalam komuniti berdasarkan bilangan kes jangkitan harian, indikator kedua ialah keupayaan sistem kesihatan awam berdasarkan kadar penggunaan katil di Unit Rawatan Rapi (ICU) dan indikator ketiga adalah tahap populasi yang dilindungi berdasarkan peratusan yang lengkap menerima dua dos suntikan vaksin.

Muhyiddin berkata, antara aktiviti dibenarkan semasa fasa kedua ialah pembuatan seperti simen untuk memastikan kelangsungan pembinaan yang dibenarkan serta aktiviti peruncitan seperti barangan elektronik dan komputer bagi menyokong mereka yang bekerja dari rumah.

Bagaimanapun, beliau berkata, masih terdapat aktiviti pembuatan, pembinaan, peruncitan dan perkhidmatan yang tidak disenaraikan dan kekal tidak beroperasi  seperti pembuatan tekstil dan kedai perabot.

Bagi fasa ketiga (September – Oktober), perdana menteri berkata semua aktiviti ekonomi dibenarkan beroperasi kecuali aktiviti yang berisiko tinggi untuk jangkitan Covid-19 yang masih ditutup.

Beliau berkata, fasa itu boleh digerakkan sekiranya Malaysia berjaya mencapai nilai ambang iaitu purata kes harian menurun ke paras bawah 2,000 kes, sistem kesihatan awam berada pada tahap selesa dengan penurunan kadar penggunaan katil di ICU ke paras mencukupi dan 40 peratus populasi negara ini telah menerima dua dos suntikan vaksin.

Nilai ambang itu dijangka dapat dicapai paling awal pada akhir Ogos ini, katanya

Pada fasa ketiga, semua sektor ekonomi akan dibenar beroperasi kecuali aktiviti yang tersenarai dalam senarai negatif, iaitu aktiviti yang berisiko tinggi menyebabkan jangkitan Covid-19 atau melibatkan keramaian.

Sektor ekonomi akan kekal dibenarkan beroperasi pada kapasiti 80 peratus seperti fasa kedua dan aktiviti sosial termasuk pendidikan dan sukan tertentu boleh mula dibuka secara berperingkat, kata Muhyiddin.

Beliau berkata, di bawah fasa ketiga, semua aktiviti pembuatan akan dibenar beroperasi tertakluk kepada Prosedur Operasi Standard (SOP) dan had kapasiti.

Senarai negatif yang tidak dibenarkan beroperasi merujuk kepada aktiviti berisiko tinggi kerana melibatkan keramaian seperti penganjuran konvensyen dan penjarakan fizikal tidak dapat diamalkan seperti pub, spa dan salon kecantikan.

Namun, Perdana Menteri berkata, kelonggaran kepada had kapasiti akan dipertimbangkan untuk membolehkan syarikat beroperasi sepenuhnya setelah pekerjanya divaksinasi.

Malaysia melaksanakan PKP 3.0 apabila kes baharu harian Covid-19 terus melonjak tinggi yang menyebabkan perniagaan terpaksa menutup sementara operasi mereka.

Bagaimanapun, industri makanan dan minuman, perkhidmatan kesihatan, utiliti air dan tenaga, pengangkutan termasuk pelabuhan dan lapangan terbang yang merupakan kategori perkhidmatan penting dibenarkan beroperasi semasa tempoh PKP 3.0 yang bermula 1 Jun dan baru-baru ini dilanjutkan sehingga 28 Jun ini.

Ini telah menyebabkan firma penyelidikan dan agensi penarafan menyemak semula unjuran pertumbuhan Keluaran Dalam Negara Kasar (KDNK) mereka bagi Malaysia.

Maybank Kim Eng Research telah menurunkan unjuran Keluaran Dalam Negara Kasarnya (KDNK) bagi 2021 kepada 4.2 peratus daripada 5.1 peratus sebelum ini berikutan pelaksanaan sekatan pergerakan yang lebih ketat bulan lepas dan sekatan penuh bulan ini.

Firma penyelidikan itu menyatakan semakan menurun itu terutamanya disebabkan oleh pertumbuhan rendah bagi perbelanjaan perkhidmatan dan perbelanjaan.

KDNK Malaysia menyusut 5.6 peratus tahun lepas berbanding pertumbuhan 4.3 peratus pada 2019.

Setakat Selasa lalu, Malaysia mencatatkan 5,419 kes Covid-19 baharu, menjadikan jumlah keseluruhan jangkitan di negara ini sejak pandemik itu bermula kepada 667,876 kes. –Bernama

See author's posts


Manik Aren jadi cenderamata hari bahagia

Gubahan manik merupakan salah satu daripada seni kraftangan yang amat popular dan menjadi satu seni tradisi dalam kalangan masyarakat etnik di Sarawak.

Manik menjadi identiti yang tersendiri kepada masyarakat pelbagai kaum dan diguna dalam kehidupan seharian.

Aren Lah berasal dari Kampung Long Kesseh Ulu Baram kini menetap di Taman Golden Hill Marudi merupakan usahawan tempatan di daerah Marudi menjalankan perniagaan berasaskan manik kraftangan.

Antara jenis manik yang digunakannya ialah manik jenis kristal, permata dan batu yang mempunyai pelbagai bentuk dan warna.

Aren membuat tempahan mengikut kreativiti sendiri atau berdasarkan permintaan corak atau reka bentuk daripada pelanggan.

Pengusaha yang telah lama berjinak dalam industri kraftangan manik banyak menerima tempahan pelanggan untuk dijadikan koleksi atau untuk cenderamata kepada orang kenamaan, cenderamata untuk perkahwinan, hari jadi dan sebagainya.

Menurut Aren yang berusia dalam lingkungan 50-an, antara produk diusahakan berasaskan manik ialah rantai manik berbentuk rantai moden dan tradsional, gelang tangan, ,biji buah kabor, gelang kaki, subang, cicin manik dan sebagainya.

Kata Aren produk yang diperbuat daripada bahan manik dibuat dengan mudah dan sesiapa sahaja boleh belajar.

“ Sekiranya kita mempunyai sifat seperti ketabahan, perhatian dan kesabaran, maka kita mendapat kejayaan yang sangat mudah dan sederhana,” katanya.

Aren yang pernah menjuarai dalam pertandingan kraftangan rantai manik moden sekitar tahun 2017 dan 2019 berkata hati akan terpikat melihat jalinan manik yang selalunya menjadi perhiasan yang disayangi kerana ia dekat dengan pemiliknya dan sering mempunyai ciri-ciri istemewa.

Katanya beliau meletakkan harga berpatutan dan mampu milik dan sesuai untuk semua golongan.

“Kerana rantai manik moden ini cukup tahan lama dan jenis rantai ini juga cukup laris dan banyak mendapat tempahan pelanggan,”katanya.

Tegasnya walaupun perhiasan rantai manik berbentuk kristal ini sering datang dalam pelbagai warna, kita tidak pernah rasa canggung memakainya dengan sebarang pakaian malah ia tidak dilihat sekadar perhiasan tetapi kepentingannya dalam budaya dan kehidupan seharian.

Oleh Jiku Juguong

See author's posts


Pengedar LPG Sarawak dikecualikan mohon Lesen

KUALA LUMPUR: Kerajaan Persekutuan bersetuju memberikan pengecualian kepada pengedar-pengedar Gas Petroleum Cecair (LPG) di Sarawak untuk memohon kebenaran dan lesen bagi pengedaran LPG mulai pada 1 Jun.

Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, keputusan itu dibuat dalam Mesyuarat Majlis Khas bagi menyemak Perjanjian Malaysia 1963 (MKMA63) pada 13 April lalu.

“Mesyuarat tersebut dipengerusikan oleh Perdana Menteri, Tan Sri Muhyiddin Yassin dan dihadiri Ketua Menteri, Datuk Patinggi Abang Johari Tun Openg, Ketua Menteri Sabah Datuk Noor serta menteri-menteri persekutuan,” katanya dalam kenyataan media baru-baru ini.

Menurut Alexander, mesyuarat bersetuju supaya pengecualian diberikan kepada pemegang-pemegang Lesen Pengedaran Gas Ordinan (DGO) yang dikeluarkan Kerajaan Sarawak menerusi keperluan kebenaran di bawah Akta Kemajuan Petroleum 1974 (PDA) dan Lesen di bawah Akta Kawalan Bekalan 1961 (CSA).

Katanya, menerusi pengecualian itu, pemborong dan peruncit LPG di Sarawak hanya memerlukan lesen DGO sahaja daripada Kementerian Utiliti Sarawak dan tidak lagi perlu memohon kebenaran di bawah PDA dan lesen CSA daripada KPDNHEP.

“KPDNHEP sentiasa komited dan sedia bekerjasama dengan Kerajaan Sarawak dan Sabah dalam usaha merancakkan aktiviti perdagangan domestik bagi meningkatkan ekonomi di kedua-dua negeri itu,” tambah beliau.

KPDNHEP ditubuhkan pada 27 Oktober 1990 bertujuan menggalakkan pembangunan perdagangan dalam negeri yang berdaya maju, berdaya saing, dan berdaya mampan, khususnya di dalam sektor perdagangan pengedaran di Malaysia.

Selain itu, KPDNHEP turut komited melindungi kepentingan dan hak-hak pengguna termasuk membangunkan ekosistem pengguna dan peniaga ke arah kawalan sendiri, seiring dengan aspirasi ke arah negara maju.

See author's posts


Penjawat awam diseru bawa perubahan kembalikan Malaysia ke tahap gemilang

PUTRAJAYA: Perdana Menteri Datuk Seri Anwar Ibrahim meminta penjawat awam bekerjasama dengan kepimpinan kerajaan bagi membawa perubahan agar negara kembali ke zaman kegemilangannya.

Pada perjumpaan pertamanya bersama warga Jabatan Perdana Menteri di sini hari ini selepas dilantik sebagai perdana menteri pada 24 Nov, Anwar berkata penjawat awam perlu membawa semangat islah iaitu perubahan ke arah kebaikan demi negara

Beliau berkata reformasi adalah satu permulaan untuk negara yang memerlukan perubahan kerana  negara pernah mencapai tahap tertentu tetapi malangnya telah merosot baik dari segi ekonomi, kestabilan atau disiplinnya.

“Kita tidak mungkin berjaya sekiranya tonggak perkhidmatan awam tidak sepenuhnya bersama saya,” katanya.

Anwar berkata perkhidmatan awam adalah tonggak kepada negara dan ia tidak akan berubah meskipun kerajaan atau perdana menteri telah bertukar ganti.

“Pimpinan silih berganti namun penjawat awam kekal dengan maksud mereka mengangkat sistem dan peraturan negara dengan tegak dan hukumnya,” katanya berdasarkan pengalamannya sebagai menteri kewangan, beliau tidak mungkin berjaya tanpa tonggak perkhidmatan yang membantu.

Sehubungan itu, beliau mahu semua menteri yang akan dilantik dalam Kabinet untuk mendengar pandangan daripada penjawat awam di kementerian masing-masing.

“Kalau ada cadangan balas atau teguran (daripada menteri) hanya (dilakukan) setelah dengar pandangan mereka… kepintaran kita, kecekalan kita, minat kita tidak akan sama dengan pengalaman mereka (penjawat awam),” katanya yang menambah barisan Kabinet akan diumumkan tidak lama lagi.

— BERNAMA

See author's posts


Pasar raya mini di masjid Turki

ISTANBUL:Masjid Dedeman
menempatkan sebuah ‘pasar raya’ mini untuk golongan yang terjejas akibat
pandemik koronavirus (Covid-19).

Imam
Masjid Dedeman di daerah Sariyer, Istanbul Abdul Samet Cakir, 33, memulakan
idea membantu golongan miskin di tempat beribadah selepas Turki menggantung
solat jemaah di seluruh masjid.

“Selepas
solat berjemaah digantung di masjid, saya mempunyai idea untuk menghidupkan
kembali masjid-masjid dengan menyatukan golongan berkemampuan dengan golongan
yang memerlukan,” kata Imam Cakir kepada AFP.

Beliau
berkata, masjid menyediakan khidmat tersebut sejak dua minggu lalu dan
mendekati sekitar 120 individu memerlukan setiap hari.

“Senarai
bantuan itu mempunyai lebih daripada 900 orang.

“Kami
juga melakukan jarak sosial serta memakai penutup hidung dan mulut dan dibenarkan dua orang masuk
ke masjid untuk mengambil apa-apa yang diperlukan.” katanya.

Masjid
itu juga tidak menerima derma dalam bentuk wang tunai tetapi sebaliknya
menerima pakej bantuan.

Rak-rak
masjid itu juga dipenuhi barangan yang dihantar dari seluruh Turki dan juga
dari luar negara.

“Semua
orang melakukan apa sahaja untuk membantu mereka yang memerlukan. Misalnya,
seorang lelaki Muslim yang tinggal di Perancis membuat pembelian dalam talian
dan menghantar bantuan ke masjid kita,” katanya.

Antara
barangan dapur seperti pasta, botol minyak, biskut dan lain-lain.

See author's posts


Lori langgar tiang telekomunikasi

NURZILLA MOHAMAD

SARIKEI: Sebuah lori kargo terlanggar tiang telekomunikasi lalu tersangkut di Lorong 1 Jalan Keranji, Khamis lalu.

Menurut maklumat dari Pusat Gerakan Operasi Bomba Sarawak, pihaknya menerima panggilan mengenai kejadian kira-kira 8.28 malam.

“Sepasukan anggota dari Balai Bomba dan Penyelamat (BBP) Sarikei diarahkan ke lokasi kejadian.

“Setibanya di lokasi, didapati terdapat sebuah lori kargo terlanggar tiang telekomunikasi,” katanya dalam satu kenyataan, semalam.

Katanya lagi, pihak bomba bertindak membuat pemeriksaan ke atas lori terbabit.

“Pemandu lori berada dalam keadaan selamat dan tiada sebarangg kemalangan jiwa dilaporkan.

“Operasi ditamatkan pada jam 8.40 malam,” ujarnya.

See author's posts


Sebarang kerjasama bentuk kerajaan, beri manfaat pada rakyat

KUCHING: Gabungan Parti Sarawak (GPS) berhasrat menjalinkan kerjasama dengan mana-mana gabungan yang berupaya membentuk Kerajaam Persekutuan yang stabil dan memberikan manfaat kepada rakyat, kata Setiausaha Agung GPS Datuk Seri Alexander Nanta Linggi.

Beliau berkata GPS sentiasa mengutamakan kepentingan rakyat dan enggan berdepan terlalu banyak ketidaktentuan seperti mempunyai beberapa perdana menteri dalam satu penggal seperti yang berlaku ketika Pilihan Raya Umum ke-14 (PRU14).

“Sejak dahulu lagi, misi kami adalah untuk memastikan Malaysia ditadbir oleh kerajaan semasa yang stabil dan boleh menumpukan kepada pemulihan ekonomi selain mengambil kira segala aspek demi kebaikan rakyat,” katanya pada sidang akhbar selepas merasmikan bangunan Suruhanjaya Syarikat Malaysia (SSM) Sarawak di sini hari ini.

Beliau mengulas kenyataan Perdana Menteri Datuk Seri Ismail Sabri Yaakob Khamis lalu bahawa  Barisan Nasional (BN) memerlukan bantuan daripada rakan BN Sabah dan Sarawak untuk membentuk Kerajaan Persekutuan yang stabil meskipun beliau yakin BN mampu menguasai lebih 112 kerusi Parlimen pada PRU15.

“(Selepas pilihan raya) kita akan bertemu (untuk berbincang sebarang tawaran kerjasama antara gabungan) kerana apa yang lebih penting adalah sesiapa sahaja yang kita bekerjasama, kita mesti yakin bahawa kerjasama itu akan bermanfaat kepada negara. Sudah tentu kita mahu menjadi sebahagian daripada kerajaan,” kata Nanta.

— BERNAMA

See author's posts


Veteran ATM anjur program derma darah

CHERYL LAW

KUCHING: Jabatan Hal
Ehwal Veteran (JHEV) ATM (Angkatan Tentera Malaysia) Cawangan Negeri Sarawak merupakan Jabatan yang
menguruskan hal kebajikan dan pengurusan berkaitan veteran ATM khususnya di
Sarawak.

Program Derma Darah
Veteran ATM Negeri Sarawak ini adalah kerjasama pihak JHEV ATM Negeri Sarawak,
pihak Tabung Darah Hospital Umum
Sarawak serta semua Persatuan Veteran ATM di negeri
ini.

JHEV ATM Cawangan Negeri
Sarawak dalam satu kenyataan berkata, Program Derma Darah Veteran ATM Negeri
Sarawak akan diadakan di tiga lokasi utama iaitu di Kuching, Sibu dan Miri,
manakala peserta veteran yang menderma darah juga adalah mereka yang tinggal
dari kawasan tersebut.

Menurut kenyataan JHEV
ATM Cawangan Negeri Sarawak, objektif utama program ini adalah untuk membantu
pihak hospital dalam menampung keperluan darah berikutan kurangnya penderma
darah dalam tempoh Perintah Kawalan Pergerakan (PKP) dan ditambah pula umat
Islam akan berpuasa tidak lama lagi.

“Selain
daripada itu, objektif program ini adalah untuk meningkatkan imej veteran ATM
itu sendiri yang sentiasa bersedia untuk menyumbang khidmat bakti meskipun
telah bersara dan menamatkan perkhidmatan dengan cara menderma darah untuk
masyarakat,” demikian menurut kenyataan berkenaan.

Pelaksanaan Program
Derma Darah Veteran ATM Negeri Sarawak yang dianjurkan oleh Jabatan Hal Ehwal
Veteran (JHEV) ATM Negeri Sarawak adalah di Kuching dan Sibu pada 21 April 2020 dan Miri pada 23 April 2020.

Sementara itu, tempat
pula di Kuching adalah Kuching Dewan Masyarakat MBKS, Kuching, Sarawak, di Sibu
adalah Pusat Tabung Darah Hospital Sibu dan di Miri adalah Pusat Tabung Darah
Hospital Miri. Masanya adalah dari jam 9.00 pagi hingga 1.00 tengah hari.

Seramai 74 penderma bagi
kawasan Kuching, 13 penderma bagi kawasan Sibu dan 10 penderma bagi kawasan
Miri.

See author's posts


Manang Balie dipansutka butangenggau indai Kera

DULU ari tu kitai udah ninga pasal indai Kera seduai Manag Balie ti labuh beberap ti alai indai Kera lalu luput. Mimit da deka ninggang tudah Tekura ti tinduk lalu ngujungka iya tedani ninga seduai ti meredup labuh. Dia Tekura nanya sekalika seduai ti labuh nya tegal belaya.

“Ukai belaya kami duai tu tadi Buat…berubat. Tang lebuh iyang aku datai, indai orang tu tekenyit lau luput tegal kelalu kesal ati. Meda iya luput lalu diberap aku. Nya kebuah kami duai tadi tak beberap peda kita,” pia ku Manang Balie.

Nyau kelama sida ke ngidupka iya, nya baru indai Kera ngeleda. Taja udah ngeleda, tang lama enda tau bejaku. Bini Manang Balie pan sama enggau orang begau kia. Apin seduai nya ke labuh, iya enda nemu Manang nya ngubat indai Kera di puchuk kayu din meda lupung iya enda dibai. Nya alai iya lalu nanya: “Kati ku nuan berubat, lupung enda dibai. Nama utai ke dikena berubat?” ku iya.

“Ukai nya semina dalam lupung utai ke dikena berubat. Semadi belian, nya baru begunaka utai ke bisi dalam lupung,” pia ku iya nyaut bini diri.

Bini Manang nyau majak sangka pengawa Manang nya bisi enda tentu enggau indai Kera, laban iya nemu bagak laki diri. Nya alai iya lalu bejaku baru: “Nama kebuah enggai enda di puchuk kayu din berubat, lantang meh di tengah tanah tu,” ku iya bejaku mai ati pedis.

“Datas baka di baruh tu  meh. Sama penemu nya ti dikena berubat,” saut Manang. Indai Kera apin dapat nyaut, agi natka pala ke tepangka ba bandir. Bini Manang nya majak enda lantang ati meda ulah seduai bakanya. Ati iya endang deka nekanka seduai nya butang, laban indai Kera nya nadai agi laki – benung baluka niang apai Kera.

MANSUTKA BUTANG

Ati udah kelalu pedis, enggi tudah bini Manang. Nya meh ti ngujungka iya lalu ngempuruka orang mayuh ke betatan ba midan nya. Udah bala sama sampal datai dia, baru bini Manang bejaku.

“Nyadi aku ke ngempuruka kitai mayuh ditu, laban bisi utai ke balat bendar ngasuh ati enda lantang, lalu penusah nya nguyum ba ati enti apin dikusaika ba mua kitai bala tuai mayuh ke ditu. Utai ti ngasuh ati tepekul sereta malu nya ketegal pengawa aya Manang kita nya enggau indai Kera. Kitai mayuh sama udah meda ulah seduai ke labuh tu tadi. Nya alai enda ibuh aku madah, kitai tentu udah nemu belabaka pengawa bansa nya dalam ati diri. Ari nya aku ke ngempuruka kitai mayuh tu mansutka seduai tu butang,” pia ku bini Manang Balie.

Ninga jaku bini Manang munyi nya, dia Makup lalu bejaku. Nya alai ku iya: “Pengawa seduai tu pemadu salah, laban kitai mayuh ke datai begempuru ngagai midan tu saritu deka milih sapa ke tau nyadika tuai ngempung nembiak mayuh ari pupu raban bansa ke dalam pulau kitai tu. Nyadi indai Kera seduai Manang tu tak ngaga ulah ke enda menyana ba mua kitai mayuh, nya alai ba penemu aku, seduai tu patut ditinggang adat.”

Sereta ninga jaku Makup munyi nya orang bukai mayuh bendar bejaku madahka diri besetuju enggau penemu Makup nya. Bala tuai bukai sama ditanya magang. Sekeda madahka jaku Makup nya kelalu kasar, tang enda ga madahka penemu diri pasal atur ke patut kena mutarka pengawa indai Kera seduai Manang nya. Bisi sekeda madah diri nadai penemu, tang nitihka atur ke patut ku jaku mayuh.

Ninga jaku bala nadai tentu bebatang munyi nya, ari nya Tekura angkat lalu bejaku.

“Penemu bala kitai mayuh udah didinga, tang nadai udah nyemetak nampung jaku punggal Makup nya tadi. Nya alai ku penemu aku, apin kitai mutuska atur pasal seduai ke dikejakuka tu, kitai patut mendingka penemu ari bakih Kera Gitang, laban indai Kera nya raban sida,” pia ku Tekura bejaku ngagai bala mayuh ke dia.

“Ngena nya punggal. Enggai nyadi ga enda mendingka penemu tuai sida empu,” ku Gajah. Kaki lalu dienditka iya ba menalan nya. Berenyang tanah dia laban iya.

“Anang kelalu bechakap punggal, ukai ka belaya kitai ke begempuru ditu. Enda nyamai kami ke datas tu kena rentak kitai ke di baruh nya,” ku Ingkat bejaku ari dan anak raras di tisi midan nya.

“Enti ka bejaku, nurun ngagai midan kitu meh, anang baka orang ti mit enda nemu reti orang baum,” pia ku Jelu Padi Baru ngerara Ingkat.

“Eh ari tu pan didinga meh jaku. Enda tan idung ensium utai balat endar bau di baruh dia,” ku Ingkat nyaut Jelu Padi Baru. Pedis bendar ati Jelu Padi Baru disindir Ingkat bakanya. Tang bisi ati mandangka pengeringat diri, enggai nyadi laban endang bisi jaku tangkan enda ngasuh belaya sekumbang ke begempuru ba midan nya.

“Gamal ke ngemit nya deka lebih-lebih bejaku. Apin dipulas ke udah bekalih rekung,” ku jaku Jelu Padi Baru mutap kediri di tisi midan dia.

NGASUH KERA GITANG BEJAKU

Sida bala mayuh majak ngasuh Kera Gitang bejaku. “Enda diasuh pan endang deka bejaku ga aku, tang nganti kita bukai nya udah magang,” ku Kera Gitang.

“Nya alai pasal ibu kami nya enggau aya Manang, enggai nyadi kitai ngumbai pengawa seduai iya butang. Kebuah aku munyi nya, laban kitai nadai terang meda seduai beulah-ulah. Semina utai temu kitai meda seduai sama labuh beberap. Nya alai ku penemu aku, nadai jalai ngukum seduai pasal nya,” bakanya ku jaku Kera Gitang.

Lebuh Kera Gitang ke bejaku nya, Jelu Mirah seduai Jelu Padi Baru betelai di tisi midan ngenang diri ke meda ulah Manang Bali ke nguda indai Kera nya di puchuk kayu din.

“Enti orang ka ngiga saksi, aku deka madahka utai ke ditemu diri pasal ulah seduai nya,” pia ku Jelu Mirah bejaku enggau bala kaban bini Manang Balie. Ninga jaku nya, bala bini Manang nya lalu madah ngagai iya. Bini Manang lalu nukuka jaku Jelu Mirah nya.

“Amat, ukai semina aku meda ulah seduai ke di puchuk kayu din tadi. Punggal Jelu Padi Baru nya bisi meh meda,” ku iya.

Nya alai ninga penemu tak bebatang munyi nya, ari nya bini Manang lalu bejaku madahka diri ngambi saksi.

“Tau enti deka ngambi saksi. Tang apin mansutka saksi, kitai enda tau enda ngiga sapa orang ke endang bisi kuasa mutuska pekara tu. Enti kitai semina bebelitka jaku, nadai guna. Apus hari, enda meh tau putus teputar. Barang ke endang deka bejaku, endang digiga utai ke ngasuh bebelit,” bakanya ku jaku Tekura.

“Nya amat,” ku sida bukai. “Tang sapa kitai ditu ke nemu mutuska pekara tu deh?” ku sida.

“Ku penemu aku, nadai orang bukai kelimpah ari ‘Jui’ nya. Iya nya endang orang ngemeranka adat, megai batang undang-undang,” ku Tekura nunjukka Pelanduk.

“Enti munyi nya, padahka meh saksi ngambika bejaku awakka pengawa jampat teputar,” ku bala sida ke dia.

JELU MIRAH NYADI SAKSI

Bini Manang lalu madahka Jelu Mirah nyadika saksi iya. Iya pan sanggup, nya alai Pelanduk lalu ngasuh iya nusui naka utai ke ditemu iya pasal pengawa indai Kera seduai Manang Balie nya tadi. Ninga orang ngasuh bejaku, ari nya Jelu Mirah lau nusui semua utai ke dipeda iya pasal pengawa Manang ke ngurut indai Kera. Nyentukka ulah Manang ke beperukka indai Kera ditusui iya magang.

“Pala dikempuk, jari diperuk, tunjuk dibatak, kechiak disilak, perut diuntus, dada dipurus. Tegu di kuyu, paut di dagu, keremuk di rusuk, sagamka punggung, tangkap di urat penatka patung, gau ka kanan, gamaka kiba, peda tudah indai Kera enda nemu utai bakanya, kual kakal baka ke disintak amba tali temeran,” pia ku jaku Jelu Mirah nyerita utai ke udah dipeda iya.

“Enti kita enda arapka aku, nya punggal Jelu Padi Baru nya, tau tanya. Kami duai sama bisi meda,” ku iya.

Sida lalu nguing ngagai Jelu Padi Baru, nanyaka pengamat utai ke ditusui Jelu Mirah nya tadi. Amat magang ku iya, laban seduai sama beratika gaya Manang Balie ke ngubat indai Kera nya ku jaku.

Nyadi lebuh seduai ke beurut-urut di puchuk kayu nya tadi, dia indai Kera seduai Manang Balie endang bisi jaku sempekat. Laban nyau kelama ke berandau sambil  beurut-urut nya, dia seduai sama nadai utai dipelalaika pangan agi. Jaku udah tembu, runding udah tekuing sama deka sekunsi jadi begulai.

“Nyadi aku ukai ka mantaika pengawa pangan, tang laban kena tanya, nya alai nusui utai ke ditemu diri,” pia ku Jelu Padi Baru.

Naka tu aja dulu. Kitai ngelengka cherita tu awakka ditampung dudi ila.

Oleh TELESA EMPERAN

See author's posts


Mbappe idam trofi Piala Dunia

DOHA: Kylian Mbappe menyatakan bahawa impiannya ialah menang Piala Dunia buat kali kedua selepas dua jaringannya membantu Perancis menang 3-1 mengatasi Poland seterusnya membawa juara bertahan itu ke suku akhir di Qatar.

“Sudah tentu, Piala Dunia ini adalah yang paling saya mahukan, ia kejohanan yang menjadi impian saya,” kata pemain berusia 23 tahun itu yang menyerlah di pentas global apabila Perancis menang gelaran di Russia empat tahun lalu.

“Saya membina musim untuk kejohanan ini dan saya sudah bersedia mental dan fizikal untuknya.

“Saya mahu datang ke sini dengan bersedia dan setakat ini semuanya berjalan lancar, tapi kami masih jauh dari objektif yang kami tetapkan dan yang saya tetapkan,” katanya.

Bintang Paris Saint-Germain itu sudah mengumpul lima gol dalam hanya empat aksi setakat ini dan bergelar penjaring kedua terbanyak Perancis di Piala Dunia dengan sembilan gol dalam 11 penampilan.

Hanya Just Fontaine, yang meledak 13 kali pada kejohanan 1958 di Sweden, memiliki lebih banyak gol Piala Dunia buat Perancis.

Mbappe bagaimanapun menegaskan dia tidak kisah dengan prospek menang Bola Emas sebagai pemain terbaik kejohanan.

“Objektif saya hanya untuk menang Piala Dunia yang kini bermakna perlu menang suku akhir,” kata Mbappe yang turut membantu untuk gol pembukaan Olivier Giroud ketika berdepan Poland.

“Itulah yang saya impikan. Saya tidak datang ke sini untuk menang Bola Emas. Bukan kerana itu saya berada di sini. Saya di sini untuk menang dan membantu pasukan kebangsaan Perancis.” – AFP

See author's posts


Tindakan polis tumpaskan Abu Sayyaf terima pujian

BEAUFORT: Tindakan pantas pasukan keselamatan menumpaskan kumpulan pengganas Abu Sayyaf yang bersembunyi di kawasan penempatan setinggan paya bakau Taman Sri Arjuna di sini pada Isnin lepas menerima pujian dan amat melegakan penduduk di daerah ini.

Seorang penduduk Mohd Hairol Jais, 33, tidak menyangka belakang kawasan perumahan itu menjadi tempat persembunyian pengganas yang dikehendaki.

Katanya, pada hari kejadian dia yang bekerja sebagai pengawal keselamatan terdengar bunyi letupan tetapi menganggapnya hanya bunyi mercun.

“Sekarangkan Hari Raya jadi saya ingat bunyi mercun saja, tetapi selepas itu saya nampak ramai polis datang dan tular berita pasal kes tembakan,” katanya kepada Bernama di sini semalam.

Mohd Hairol bagaimanapun berkata, dia menunggu berita pengesahan daripada pihak berkuasa mengenai kejadian berkenaan dan merasa lega apabila individu yang dikehendaki pihak berkuasa itu berjaya ditumpaskan.

Seorang lagi penduduk yang hanya ingin dikenali sebagai Kamaliah berusia 40-an tidak menyangka kawasan itu menjadi tempat persembunyian individu yang berbahaya malah dikehendaki oleh negara jiran dan turut memuji tindakan pantas anggota keselamatan tersebut.

“Saya hanya tahu berita itu melalui media massa semalam dan timbul juga rasa takut serta risau akan keadaan keselamatan di sini, tetapi tindakan pantas pasukan keselamatan menghapuskan kumpulan pengganas itu memang amat melegakan kami,” katanya.

Sementara itu, tinjauan Bernama di lokasi kejadian mendapati kawasan berkenaan terlindung dari penglihatan orang ramai kerana perlu melalui kawasan perumahan sebelum masuk ke laluan berbukit tanah merah setinggi kira-kira 150 meter.

Dari atas laluan berbukit itu, untuk masuk ke kawasan setinggan itu terdapat lagi laluan denai di tepi bukit sejauh kira-kira 200 meter dari jalan raya sebelum sampai ke lokasi kejadian dan di situ terdapat beberapa rumah kayu usang dibina berhampiran antara satu sama lain yang dikelilingi hutan.

Sementara itu Ketua Polis Daerah Beaufort DSP Yusoff Zaki Mat Yaacob berkata, pihak polis akan bekerjasama dengan Majlis Daerah Beaufort untuk merobohkan kawasan penempatan setinggan berkenaan.

“Ia bagi memastikan kawasan itu tidak lagi menjadi pusat penempatan haram oleh pendatang asing tanpa izin,” katanya.

Bekas Ketua Menteri Sabah Datuk Yong Teck Lee berkata, tindakan polis itu menyebabkan kumpulan pengganas Abu Sayyaf kehilangan tempat persembunyian di Sabah dan menghalang tindakan menceroboh oleh kumpulan tersebut.

“Ini mengejutkan bahawa pengganas bersembunyi di Beaufort kerana pekan itu yang terletak di barat daya Sabah, jauh dari ESSZone (Zon Keselamatan Pantai Timur Sabah) di pantai timur Sabah yang dilindungi oleh ESSCom (Kawasan Keselamatan Khas Pantai Timur Sabah).

“Bagaimanapun seperti diakui polis ada saki baki kumpulan itu, maka penduduk tempatan terutama di situ atau dekat kawasan setinggan mesti memainkan peranan lebih aktif dalam mengesan kehadiran pengganas dan penyokongnya agar pasukan keselamatan dapat menghapuskan pengganas ini segera,” katanya.

Beliau yang juga Ahli Dewan Undangan Negeri (ADUN) Sabah dilantik meminta kerajaan supaya mengukuhkan pasukan keselamatan ESSCom terutama memperkasakan aset keselamatan bagi melindungi Sabah daripada kegiatan keganasan, militan dan jenayah rentas sempadan.

Pada 11.27 pagi Isnin lalu pasukan keselamatan berjaya menembak mati lima anggota kumpulan Abu Sayyaf termasuk seorang sub leader yang dikehendaki pihak berkuasa Filipina dikenali sebagai Mabar Binda semuanya berusia antara 20-an dan 40-an.

Di kawasan yang sama juga pada 8 Mei lepas, pasukan keselamatan berjaya menahan lapan anggota kumpulan Abu Sayyaf termasuk dua yang dinamakan dalam senarai orang dikehendaki kerajaan Filipina, dalam operasi pukul 3.00 pagi yang mana polis turut menahan 29 lagi individu warga Filipina.- Bernama

See author's posts


Utamakan rakyat di luar bandar

LAWAS: Kerajaan GPS diterajui oleh Parti Pesaka Bumiputera Bersatu (PBB) Sarawak terus memastikan keutamaan rakyat diberi fokus utama khususnya kawasan luar bandar.

Sehubungan itu, bagi konstituensi Batu Danau menyaksikan sebanyak RM138 juta diperuntukkan dibawah NRDA untuk projek jalan raya termasuk di Nanga Medamit,Pulau Brunei Medamit dan sekitarnya.

Selain itu, pembangunan keperluan asas seperti bekalan air bersih juga menyaksikan sebanyak RM70 juta dibelanjakan di bawah NRDA yang merangkumi kawasan di Bawang Ubor dan Kuala Mendalam.

Timbalan Ketua Menteri Datuk Amar Awang Tengah Ali Hasan berkata agenda pembangunan ini adalah usaha berterusan kerajaan Sarawak menerusi agensi yang berada di bawah RECODA.

RECODA melalui Agensi Pembangunan Wilayah Utara (NRDA) akan memastikan segala transformasi pembangunan bersepadu Utara Sarawak dilaksanakan dengan sempurna.

Ini melibatkan pembinaan jalan raya, infrastruktus asas termasuk bekalan air dan kemudahan elektrik, pendidikan, dan projek pembangunan lain.

Awang Tengah yang juga Menteri Pembangunan Bandar dan Sumber Asli Kedua dan Menteri Pembangunan Perdagangan Antarabangsa dan  Industri, Terminal Perindustrian dan Pembangunan Usahawan Sarawak memberitahu demikian pada Majlis Pemimpin Bersama Rakyat dan Lawatan Kerja Ke Mendamit disini semalam.

Turut hadir, Timbalan Menteri Pengangkutan Hasbi Habibollah, Menteri Muda  Pemodenan Pertanian, Tanah Adat dan Pembangunan Wilayah Sarawak (MANRED) Datuk Dr. Abdul Rahman Ismail, ADUN Batu Danau Paulus Palu Gumbang, Setiausaha Tetap Kementerian Pembangunan Bandar dan Sumber Asli Sarawak Datu Zaidi Mahdi, Pengarah Wilayah NRDA Datu Ubaidillah Abdul Latif dan Pegawai Daerah Limbang Superi Awang Said.

Seterusnya sebanyak RM8 juta diperuntukkan untuk projek usahawan termasuk pembinaan Anjung Usahawan.

“Projek sosio ekonomi pula menyaksikan sejumlah RM6.5 juta diperuntuk termasuk pembinaan Tebingan Sungai Medamit sekaligus menjadikan pekan Medamit sebagai pusat perniagaan ,mengubah landskap dan wajah pekan Medamit serta melonjak sektor perkhidmatann luar bandar.

Selain itu katanya untuk sektor pertanian di kawasan Batu Danau sejumlah RM1.1 juta dibelanjakan untuk membangunkan Stesen Kerbau di Batu Danau dan RM24 juta untuk menaik taraf 13 buah sekolah daif di Batu Danau dibawah NRDA.

Awang Tengah turut memberitahu bekalan elektrik untuk   kawasan  Limbang dan  Lawas akan disambungkan  kepada sistem grid yang kini  dalam perlaksanaan dan dijangka  siap dalam 2023.

Menyentuh lanjut, beliau menjelaskan bahawa  sejak Ketua Menteri Datuk Patinggi Abang Johari Tun Abang Openg memimpin negeri ini selama  tiga tahun,beliau dapat meneruskan projek besar serta projek yang dibatal oleh kerajaan Pakatan Harapan (PH) terdahulu.

Segala projek PH yang melibatkan pembangunan dan kebajikan rakyat sekadar menjanjikan harapan kosong.

Namun demikian Abang Johari telah meneruskan segala projek yang dibatalkan itu atas dasar keutamaan untuk rakyat Sarawak.

Walau bagaimanapun terdapat segelintir yang buta sehingga tidak nampak pembangunan yang dibuat kerajaan Gabungan Parti Sarawak (GPS).

Ini jelas menunjukkan mereka tidak  menghargai  dan bersyukur terhadap nikmat pembangunan khususnya kepentingan rakyat Sarawak.

Oleh Adeng Edrus

See author's posts


Dr Richard banyak pengalaman, kata Uggah

SPAOH: Calon Gabungan Parti Sarawak (GPS), Dr. Richard Rapu merupakan calon paling tepat dipilih bagi memberikan khidmat kepada rakyat di kawasan Parlimen Betong.

Timbalan Premier Sarawak, Datuk Amar Douglas Uggah Embas berkata,  calon muka baharu itu juga individu berkelayakan kerana telah berkhidmat dengannya di Parlimen Betong dan kemudiannya Dewan Undangan Negeri (DUN) Bukit Saban selama tempoh 14 tahun.

“Beliau mula menyertai saya semasa saya menjadi menteri persekutuan, selaku Setiausaha Politik kepada Perdana Menteri sejak 2008, selama lapan tahun.

“Pada 2016 apabila saya kembali berkhidmat dalam kabinet negeri, beliau juga turut menyertai saya sebagai Setiausaha Politik kepada Premier Sarawak sehingga sekarang.

“Beliau telah menempuh perjalanan yang panjang. Oleh itu, beliau mempunyai pengetahuan yang mendalam situasi luar bandar di Betong, jangkaan dan kesusahan rakyatnya,” katanya semasa mengadakan taklimat Pilihan Raya Umum PRU ke-15 (PRU15) kepada 11 cawangan Parti Pesaka Bumiputera Bersatu (PBB) dekat sini,  hari ini.

Turut hadir ialah bekas Ahli Parlimen Betong, Datuk Robert Lawson Chuat yang mengambil keputusan untuk berundur kerana memberi laluan kepada calon muka baharu untuk mempertahankan kawasan terbabit.

Uggah juga berkata Robert Lawson memaklumkan keputusannya untuk berhenti daripada arena politik kepada beliau dan bekas Timbalan Ketua Menteri, Tan Sri Datuk Patinggi Alfred Jabu enam bulan lalu.

“Jadi kami mengadakan perbincangan dan daripada pemerhatian kami, Dr Richard adalah calon terbaik untuk mengambil alih. Premier Sarawak, Datuk Patnggi Tan Sri Abang Johari Tun Openg juga bersetuju.

“Jadi kami berharap semua pengundi Betong, termasuk Undi18 dan pengundi baharu akan memberikan sokongan penuh kepada Dr. Richard sebagai calon GPS dan mengekalkan kerusi Parlimen Betong sebagai kubu kuat GPS,” katanya.

Mengenai pilihan raya akan datang, Uggah yang juga Pengarah Pilihan Raya GPS meminta orang ramai supaya berhati-hati dengan mereka yang menggunakan sentimen sensitif bertindak bagi memenangi undi mereka.

Oleh ADI SAFARMAN

See author's posts


Kemalangan maut di Jalan Bawang Assan

SIBU : Seorang pemandu lelaki meninggal dunia setelah terlibat dalam kemalangan kendiri apabila kereta dipandunya dipercayai hilang kawalan lalu melanggar sebatang pokok di tepi Jalan Bawang Assan, Kampung Bukit Bedai pagi tadi.

Mangsa yang berusia 70 tahun tersepit di tempat duduk pemandu dalam keadaan tidak sedarkan diri.

Menurut Pusat Gerakan Operasi Bomba Sarawak, pasukan penyelamat menggunakan ‘spinal board’ (kegunaan menjaga tulang belakang) dalam usaha kerja-kerja mengeluarkan mangsa yang tidak sedarkan diri.

Jurucakapnya berkata, pihaknya terima makluman daripada Pasukan Khas Jentera Perkhidmatan Perubatan Kecemasan (EMRS) mengenai kemalangan itu pada jam 7.35 pagi tadi.

“Kami segera mangarahkan anggota dari Balai Bomba dan Penyelamat (BBP) Sungai Merah untuk ke lokasi kejadian, diketuai oleh Komander Operasi PBK II Mohd. Faizal Bujang,” katanya.

Beliau berkata berjaya dikeluarkan pada jam 8.12 pagi dan diberi rawatan awal oleh unit EMRS sementara menunggu ketibaan pihak Kementerian Kesihatan (KKM).

Bagaimanapun, mangsa disahkan telah meninggal dunia oleh pihak KKM dan diserahkan kepada pihak polis untuk tindakan selanjutnya.

Oleh RAIHAN OMERA KAUSAR

See author's posts


Tokyo rancang buka semula sektor perniagaan

TOKYO: Gabenor Tokyo sedang merancang untuk membuka semula perniagaan secara berperingkat ketika Jepun bersiap sedia untuk menarik balik perintah darurat hujung bulan ini.Yuriko Koike memaklumkan, kes harian Tokyo perlu turun sehingga di bawah 20 kes sebelum sekatan dapat dikurangkan.Katanya, sekiranya trend didapati menurun, sekatan tehadap aktiviti sosial dan ekonomi dapat dilonggarkan.“Secara faktanya, Tokyo masih dalam keadaan darurat. Tokyo masih lagi berada di tengah-tengah krisis penyebaran jangkitan dan kami masih berada dalam keadaan berwaspada,” ujarnya.

Perdana Menteri, Abe Shinzo mengumumkan penamatan tempoh darurat di semua wilayah, kecuali lapan wilayah, termasuk Tokyo, Osaka, Kyoto dan Hokkaido yang didapati masih berisiko.Abe juga memberitahu akan mengadakan pertemuan bersama pakar pada minggu depan bagi memutuskan tindakan selanjutnya.

Kes baharu setiap hari meningkat menjadi sekitar 200 kes di Tokyo pada April, mendorong ketakutan terhadap lonjakan semula jumlah jangkitan.Kementerian Kesihatan Jepun merekodkan 16,200 kes positif dengan 710 kematian.-AFP

See author's posts


Insurans RM207,906 syarat masuk Thailand

BANGKOK: Bermula 1 November ini, kerajaan Thailand bakal membuka pintu sempadan kepada 45 negara yang dikategorikan sebagai rendah risiko Covid-19.

Para pelancong dari 45 negara itu tidak perlu menjalani kuarantin sekiranya mereka memasuki Thailand menggunakan jalan udara dan keputusan ujian Covid-19 adalah negatif.

Pengumuman itu dibuat oleh Perdana Menteri Prayut Chan-o-cha menerusi laman Facebook kelmarin.

“Kita perlu bertindak segera dan lakukan sekarang kerana jika kita hanya menunggu, dibimbangi semuanya akan terlambat.

“Lagipun, terletak pada tangan pelancong untuk pergi ke mana-mana negara yang mereka ingin,” katanya.

Antara 45 negara itu termasuk Malaysia, Singapura, China dan Amerika Syarikat (AS).

Senarai 45 negara yang boleh memasuki Thailand itu dikeluarkan oleh Setiausaha Tetap Kementerian Luar, Thani Thongphakdi.

Menurut kementerian itu, pelancong perlu menetap di negara atau wilayah yang dibenarkan kemasukan sekurang-kurangnya selama 21 hari berturut-turut dan perlu melakukan ujian saringan Transkripsi Balikan-Tindak balas Berangkai Polimerase (RT-PCR) dalam tempoh 72 jam sebelum berlepas ke Thailand.

“Selepas tiba di negara ini, mereka dikehendaki melakukan RT-PCR sekali lagi dan menunggu sehingga keputusan keluar di hotel yang ditetapkan, selain pelancong diwajibkan mempunyai perlindungan insurans perubatan sebanyak AS$50,000 (RM207,906),” jelas kementerian tersebut.

Dalam pada itu, Prayut menegaskan rancangan pembukaan pintu sempadan negara ini diubah selepas semakin banyak negara mula membenarkan aktiviti pelancongan luar.

“Saya sudah bertanya kepada Kementerian kesihatan mengenai perkara ini (pembukaan sempadan negara) dan meminta supaya program vaksinasi dipercepatkan,” ujarnya. – AFP

See author's posts


Rangkaian 5G beri banyak manfaat wujudkan pekerjaan baharu

KUALA LUMPUR: Penggunaan 5G di Malaysia bersedia untuk memberi manfaat kepada pengguna akhir dalam pelbagai bidang dan mewujudkan pekerjaan baharu untuk orang ramai.

Ketua Jabatan Kejuruteraan Elektrik dan Elektronik Universiti Sains Islam Malaysia, Prof Ir Dr Hafizal Mohamad berkata, Malaysia dapat menyaksikan pecutan dalam pekerjaan baharu dengan kemajuan rangkaian, ditambah dengan aplikasi kecerdasan buatan (AI) serta realiti tambahan (AR) baharu, khususnya dalam sektor pendidikan, pertanian dan pembuatan.

Sebagai antara negara pertama di rantau ini yang membina ekosistem 5G, beliau berkata dianggarkan kira-kira 500,000 hingga 700,000 pekerjaan baharu akan disediakan seiring dengan kemajuan pelancaran 5G baharu.

“Aplikasi AI dan AR baharu ini tidak boleh dilakukan dengan rangkaian yang ada sekarang, tidak seperti rangkaian 5G. Oleh itu, kita sepatutnya dapat melihat sejumlah besar syarikat pemula niaga akan berkembang tidak lama lagi untuk menyediakan perkhidmatan baharu bagi 5G,” katanya kepada Bernama baru-baru ini.

Menurut Suruhanjaya Komunikasi dan Multimedia Malaysia (SKMM), sejumlah 500 lokasi 5G telah siap di bawah fasa 1A setakat Januari 2022, meliputi kawasan-kawasan di Putrajaya, Cyberjaya dan Kuala Lumpur, manakala fasa 1B akan menyaksikan pelancaran 2,500 tapak 5G lagi menjelang hujung tahun ini.

Digital Nasional Bhd (DNB), jentera tujuan khas (SPV) milik kerajaan untuk pelancaran 5G, komited terhadap jadual yang dipercepatkan untuk melancarkan liputan 5G kepada 80 peratus penduduk menjelang 2024.

Hafizal berkata, rangkaian generasi baharu itu membolehkan perusahaan kecil dan sederhana mempunyai kesalinghubungan yang terjamin, stabil dan boleh dipercayai untuk mempromosikan produk mereka dengan lebih kreatif.

“Sekiranya anda melihat kembali semasa era 3G, jika syarikat ingin mempromosikan perkhidmatan atau produk mereka, mereka dapat mengedarkan maklumat menggunakan video dan audio untuk menjelaskannya tetapi dengan 5G, kita mungkin melihat lebih banyak kaedah lanjutan digunakan, termasuk video definisi tinggi,” katanya.

Di bawah Jalinan Digital Negara (JENDELA), beliau berkata kerajaan telah menyediakan inisiatif berkualiti tinggi untuk rangkaian wayarles 5G yang mana SKMM telah mengenal pasti tiga jalur iaitu jalur rendah, jalur sederhana dan jalur tinggi, mengikut negara-negara lain.

“Dengan 5G, kita juga boleh melihat data berkelajuan tinggi dan aplikasi kependaman ultra rendah akan muncul, terutamanya dalam penggunaan industri kerana ia penting dalam era revolusi industri dan beberapa aplikasi menegak lain yang memerlukan kependaman sangat rendah.

“Biasanya jika anda melakukan ujian kelajuan, pengguna akhir boleh melihat beberapa kelajuan megabit sesaat untuk peranti serasi 4G tetapi 5G boleh menyampaikan sehingga data gigabit sesaat selain menyediakan kira-kira 100 kali peningkatan kapasiti berbanding 4G,” jelas beliau.

Rangkaian 3G telah ditamatkan berkuat kuasa 31 Disember 2021, manakala 4G sedang diperkukuh sebagai sebahagian daripada inisiatif JENDELA yang bertujuan untuk menaik taraf infrastruktur komunikasi digital Malaysia sebagai persediaan untuk pelancaran 5G.

Pada 10 November 2021, Kementerian Komunikasi dan Multimedia melancarkan rangkaian 5G pertama negara dalam usaha meningkatkan kesalinghubungan dan menjadi negara berpendapatan tinggi.

Pelancaran 5G tidak akan menjejaskan kesalinghubungan 4G untuk orang ramai kerana kedua-dua rangkaian digunakan secara bebas, kata Hafizal sambil menambah rangkaian itu akan menyokong lebih banyak peranti, termasuk peranti internet pelbagai benda (IoT).

Tambahan pula, beliau berkata gabungan penggunaan 5G dan AI juga penting dalam pertanian pintar untuk menganalisis data pH, baja dan suhu dari bahagian terpencil dengan penggunaan sensor atau pengesan untuk mengesan.

“Selain itu, penggunaan biasa lain ialah bandar pintar. Sebagai contoh, Langkawi mendemonstrasikan  penghantaran dan pemantauan bagi tujuan penguatkuasaan dengan menyediakan kamera trafik di lokasi strategik untuk mengenali dan menganalisis tingkah laku manusia.

“Dalam industri minyak dan gas, kita boleh melihat penggunaan seperti robot autonomi Petronas untuk melakukan pemeriksaan, striming video 4K dan beberapa sensor lain untuk operasi mereka,” katanya.

Justeru, beliau percaya usaha-usaha kerajaan telah dilaksanakan dengan perancangan yang jelas, dan berharap sinergi dan penyelarasan dalam kalangan agensi berkaitan akan diperkukuh bagi memastikan rancangan itu dapat dilaksanakan seperti yang telah diatur. – Bernama

See author's posts


Kes positif Covid- 19 ‘hantui’ Kuching FA

SESI latihan skuad Kuching FA terhenti seketika apabila salah seorang pemain mereka disah positif dijangkiti virus Covid-19 pada 23 Julai lalu.

Terbaharu, kem pasukan terbabit dikejutkan lagi apabila empat pemain lain yang turut dijangkiti virus berbahaya itu hasil ujian swab yang dilakukan Sabtu lepas (25 Julai).

Saingan Liga Premier 2020 akan disambung semula pada 26 Ogos ini dan melihat kepada jadual yang telah dikeluarkan oleh pihak MFL menyaksikan skuad Kuching FA akan menentang Selangor 2 di Stadium Sarawak, Petra Jaya pukul 8.15 malam.

See author's posts


Termometer infra merah selamat digunakan

KUALA LUMPUR: Termometer infra merah tidak memancarkan radiasi dan ia selamat digunakan bagi menyukat suhu badan, kata Ketua Pengarah Kesihatan Datuk Dr Noor Hisham Abdullah.

Katanya Kementerian Kesihatan Malaysia (KKM) memandang serius isu yang tular di laman sosial berkaitan keselamatan penggunaan termometer infra merah tanpa sentuh yang dikatakan boleh menyebabkan kecederaan kepada otak.

Menurutnya alat itu direka bentuk untuk mengesan dan menyerap isyarat sinaran infra merah daripada permukaan kulit yang kemudiannya diubah menjadi isyarat elektrik.

“Litar elektronik di dalam termometer ini memproses isyarat elektrik tersebut untuk menentukan suhu tubuh manusia yang diukur dan memaparkannya di skrin paparan.

Oleh kerana termometer infra merah tidak memancarkan radiasi, ianya selamat untuk digunakan,” katanya dalam satu kenyataan di sini, semalam.

Dr Noor Hisham berkata pengukuran suhu badan dengan termometer infra merah biasanya dilakukan sama ada di permukaan kulit dahi atau di membran timpanik.

“Walaupun bacaan suhu di membran timpanik lebih tepat tetapi kaedah pengukuran di permukaan kulit dahi lebih mudah untuk saringan populasi.

Kajian yang dilaksanakan oleh Cawangan Penilaian Teknologi Kesihatan, KKM mendapati tiada bukti saintifik mengenai kesan sampingan penggunaan termometer infra merah untuk mengukur suhu di dahi,” katanya.

Sementara itu, Dr Noor Hisham berkata KKM sedar tentang terdapatnya termometer infra merah yang tidak berdaftar atau mendapat kebenaran akses dalam pasaran.

“Adalah diingatkan bahawa KKM melalui Pihak Berkuasa Peranti Perubatan (PBPP) akan terus memantau situasi ini dan akan mengambil tindakan terhadap mana-mana perlanggaran undang-undang sebagaimana yang diperuntukkan di bawah Akta Peranti Perubatan 2012 (Akta 737),” katanya.

— Bernama

See author's posts


Qatar lancarkan gelanggang Piala Dunia

QATAR merasmikan stadium Piala Dunia terbarunya semalam bukan dengan perlawanan bola sepak dengan tiket habis terjual, tetapi dengan penghormatan penjarakkan sosial kepada para pekerja digarisan depan melawan Covid-19.

Pemuzik Qatar Philharmonic Orchestra yang memakai topeng dan sarung tangan yang dikelilingi oleh lilin mendendangkan muzik orkestra yang di atas padang Stadium Educational City baru dalam siaran klip untuk menandakan pembukaan stadium.

Itu diselingi dengan gambar profesional perubatan dan pekerja barisan berisan depan lain yang melalui jalan memasuki stadium berkapasitas 40,000, yang ditunjukkan dengan tempat duduk kosong yang menakutkan, untuk menerima tepukan daripada pasukan kebangsaan Qatar.

“Ini semua adalah pesan harapan. Dan, terima kasih banyak kepada para pekerja barisan depan di seluruh dunia,” kata Nasser al-Khater, ketua eksekutif Piala Dunia 2022, setelah perasmian.

“Ini tanda penghargaan kepada mereka.”

Stadium Education City merupakan yang kedua daripada tujuh stadium yang dibina dari awal untuk kejohanan 2022 yang dirasmikan.

Ia telah dijadualkan menjadi tuan rumah perlawanan separuh akhir Piala Dunia Kelab pada 18 Disember, tetapi pembukaannya ditangguhkan kerana kelewatan mendapatkan sijil. Ia masih belum mengadakan perlawanan umum.

Pada bulan April, kes Covid-19 disahkan ke atas pekerja di tiga stadium yang sedang dibina, yang menunjukkan kesukaran untuk mencegah penyebaran virus di kalangan buruh yang tinggal dan bekerja di kawasan yang berdekatan.

Nasser menegaskan bahawa “lebih daripada 80 peratus” infrastruktur yang diperlukan untuk tahun 2022 kini sudah lengkap.

Gelanggang Education City, yang dinamakan untuk universiti dan kampus penyelidikan disekitarnya, akan menjadi tuan rumah perlawanan sehingga ke suku akhir.

Selepas kejohanan, separuh daripada 40,000 tempat duduknya akan disumbangkan untuk membina stadium di negara-negara membangun.

Dua setengah tahun sebelum Piala Dunia bermula, Qatar telah melancarkan stadium Al-Janoub berkapasiti 40,000 yang baru dan stadium Khalifa International yang telah diperbaharui. – AFP

See author's posts


Rohani mahu Tay rampas Bandar Kuching

KUCHING: Dato Sri Rohani Abdul Karim memberi sokongan kepada calon Bandar Kuching (GPS-SUPP) Eric Tay Tze Kok dengan mengadakan kunjungan ke pejabat cawangan Parti Rakyat Bersatu Sarawak (SUPP) di sini malam tadi.

Rohani yang juga Pengerusi Parti Pesaka Bumiputera Bersatu (PBB) Cawangan Padungan berkata, Eric Tay adalah calon yang tepat untuk mewakili Bandar Kuching sebagai calon muka muda baharu kerana beliau mampu melaksanakan manifestonya untuk masyarakat di Kuching.

Beliau percaya Tay boleh menawan semula Bandar Kuching daripada Parti Tindakan Demokratik (DAP) yang sudah mewakili kerusi itu sejak 18 tahun lalu tetapi gagal membawa banyak perubahan.

Eric Tay katanya, sebagai calon muda dan berpendidikan mempunyai idea-idea baharu untuk dikongsikan dengan pengundi di bandar raya Kuching yang akan memberi manfaat kepada orang ramai secara keseluruhan.

Beliau turut menggesa pengundi supaya bijak membuat pilihan dengan memberi peluang kepada Tay yang mewakili GPS untuk memperjuangkan nasib mereka di Parlimen.

“GPS akan sentiasa berada di belakang Tay untuk merealisasikan manifestonya.

“GPS memerlukan suara yang lebih kuat di Parlimen supaya mereka boleh mendapatkan semula hak yang terhakis dalam Perjaniian Malaysia 1963 (MA63) untuk Sarawak.

“Bayangkan 22 bulan pemerintahan Pakatan Harapan (PH) tidak memberi kesan positif kepada rakyat Sarawak, terdapat keperluan mendesak untuk perubahan demi Kuching dan Sarawak,” katanya.

Rohani berkata GPS sedang berjuang keras untuk melihat kemenangan 31 kerusi Parlimen di Sarawak kerana pertarungan ini penting untuk GPS berjuang secara bebas.

Tay berdepan penyandang Dr. Kelvin Yii Lee Wuen (PH-DAP) dan Pengerusi PSB, Voon Lee Shan dalam saingan tiga penjuru.

Petang semalam, Tay melancarkan manifesto dan ikrarnya untuk menangani isu banjir di bandar yang menjejaskan sektor perniagaan dengan teruk dan membina semula infrastruktur yang semakin teruk di bandar raya ini.

Oleh CONNIE CHIENG

See author's posts


Pasukan penguatkuasa MBKS dilengkapi kamera

KUCHING: Majlis Bandaraya Kuching Selatan (MBKS) mengambil langkah proaktif dengan melengkapkan pasukan penguatkuasanya dengan kamera untuk memantau tingkah laku pegawai ketika menjalankan tugas di lapangan.

MBKS dalam satu  kenyataan berkata, langkah berkenaan adalah selaras dengan hasrat Menteri Kerajaan Tempatan dan Perumahan, Dato Sri Dr Sim Kui Hian untuk semua kerajaan tempatan meningkatkan perkhidmatan melalui teknologi digital.

Menurutnya, MBKS akan memulakan langkah baharu dalam melengkapkan pegawai penguatkuasa dengan kamera yang dipakai di badan sebagai usaha  memastikan kecekapan dan ketelusan yang lebih baik.

“Pada akhir tahun lalu, MBKS telah membeli satu set kamera yang dipakai di badan untuk digunakan oleh pasukan penguatkuasa MBKS dengan hanya ciri rakaman untuk penggunaan percubaan.

“Bagi tahun ini, untuk meningkatkan penggunaan kamera berkenaan, majlis telah membeli kamera tambahan dengan lebih banyak ciri seperti ‘Rakaman Langsung’.

“Rakaman yang diambil akan digunakan sebagai rujukan atau bukti sekiranya ada kejadian yang tidak diingini berlaku dan pada masa yang sama untuk meningkatkan integriti, kecekapan dan ketelusan Pegawai Penguatkuasa ketika berurusan dengan orang ramai,” katanya dalam satu kenyataan di sini, baru-baru ini.

Selain itu, majlis akan menguatkuasakan sepenuhnya penggunaan kamera yang dipakai badan untuk pasukan penguatkuasaan pada bulan Mei 2021 ini.

Pelancaran penggunaan kamera tersebut telah disempurnakan oleh Menteri Kerajaan Tempatan dan Perumahan, Dato Sri Prof Dr Sim Kui Hian. Datuk Bandar Kuching Selatan, Datuk Wee Hong Seng, bersama Pemangku Setiausaha Bandaraya dan Pasukan Penguatkuasaan melakukan ujian pada kamera badan baru pada Sabtu (3 April).

Oleh Jeakqleyn Yacho

See author's posts


141 projek berpotensi labur di Malaysia

KUALA LUMPUR: Kerajaan melalui Lembaga Pembangunan Pelaburan Malaysia (MIDA) telah mengenal pasti 141 projek setakat tahun ini dengan nilai pelaburan RM72.6 bilion yang berpotensi untuk melabur di Malaysia sehingga tahun 2021.

Menteri Perdagangan Antarabangsa dan Industri, Datuk Seri Mohamed Azmin Ali berkata, antara sektor yang menjadi sasaran kerajaan adalah sektor berkualiti tinggi, berintensifkan pengetahuan dan modal, berteknologi tinggi dan bernilai tambah tinggi, yang akan meningkatkan peluang pekerjaan berkualiti di Malaysia.

“Selain projek yang telah diluluskan setakat Mac 2020 sebanyak RM37.4 bilion, MIDA juga sedang menilai sebanyak 725 permohonan baharu dengan anggaran jumlah pelaburan sebanyak RM36.7 bilion.

“Daripada jumlah keseluruhan ini, sebanyak RM19.2 bilion (52.3 peratus) merupakan pelaburan langsung domestik dan RM17.5 bilion (47.7 peratus) adalah pelaburan langsung asing,” katanya menjawab soalan Datuk Seri Ahmad Maslan (BN-Pontian) pada sesi jawab lisan Dewan Rakyat, di sini, semalam.

Ahmad bertanyakan mengenai kesan negatif dan positif ke atas Malaysia sejak perang perdagangan antara Amerika Syarikat (AS) dan China serta akibat penularan Covid-19 dan langkah-langkah proaktif yang diambil untuk mengatasi cabaran itu termasuk defisit perdagangan serta keberkesanan langkah-langkah yang telah diambil.

Mohamed Azmin berkata kerajaan juga telah melihat bagaimana usaha-usaha baharu harus ditingkatkan termasuk meningkatkan kolaborasi serantau, apabila Malaysia dan negara-negara ASEAN telah bersetuju menandatangani Perjanjian Kerjasama Ekonomi Komprehensif Serantau (RCEP) pada hujung tahun ini.

“Ini adalah antara usaha untuk membuka pasaran baharu di peringkat serantau dan kawasan baharu. Kita harus ingat bahawa ASEAN mempunyai pasaran yang besar, penduduk seramai lebih kurang 650 juta orang.

“Sudah tentu ada potensi sekiranya Malaysia dapat meningkatkan daya saing di peringkat global dan serantau untuk memenuhi permintaan pasaran ini,” katanya.

Menurutnya, kerajaan melihat krisis perdagangan AS-China dapat membuka peluang baharu bagi Malaysia, namun negara harus menyiapkan diri dengan pendekatan dan dasar baharu pelaburan bagi memenuhi permintaan pasaran pada semalam.

Mohamed Azmin berkata kementeriannya menerusi Perbadanan Pembangunan Perdagangan Luar Malaysia (MATRADE) telah mengambil langkah-langkah proaktif bagi meningkatkan eksport untuk menangani impak perdagangan ke atas Malaysia.

Antara langkah tersebut termasuklah meneruskan aktiviti promosi perdagangan melalui platform digital dengan pengenalan eBizMatch (pemadanan perniagaan secara maya), penganjuran webinar, penggunaan aplikasi MyExport, klinik perdagangan dan memperluaskan skop Geran Pembangunan Pemasaran (MDG) meliputi aktiviti promosi perdagangan secara maya.- Bernama

See author's posts


Kosmetik Karisma Turmeric Booster Cream, Flashhskinzz Treatment Cream tidak boleh dijual – KKM

PUTRAJAYA: Produk kosmetik Karisma Turmeric Booster Cream serta Flashhskinzz Treatment Cream tidak lagi dibenarkan dijual di Malaysia kerana dikesan mengandungi racun berjadual, merkuri.

Ketua Pengarah Kesihatan Tan Sri Dr Noor Hisham Abdullah dalam satu kenyataan hari ini berkata, ia susulan notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi.

“Merkuri dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf,” katanya.

Selain itu, merkuri juga boleh mengganggu perkembangan otak kanak-kanak yang masih kecil atau yang belum dilahirkan dan boleh menyebabkan ruam, iritasi dan perubahan lain pada kulit.

Dr Noor Hisham berkata, penjualan dan pengedaran produk-produk kosmetik tersebut perlu dihentikan serta-merta kerana melanggar Peraturan-Peraturan Kawalan Dadah dan Kosmetik 1984.

Individu yang melakukan kesalahan di bawah Peraturan-Peraturan Kawalan Dadah dan Kosmetik 1984 boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.

“Orang awam yang sedang menggunakan produk-produk kosmetik ini dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers,” kata beliau.

Orang awam digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store. – Bernama

See author's posts


Gembira kembali ke sekolah

KUCHING: Pada hari pertama pembukaan sesi persekolahan dengan normal baharu, guru dan pelajar Sekolah Menengah Kebangsaan (SMK) Petra Jaya, di sini, bekerjasama mematuhi prosedur operasi standard (SOP) seperti digariskan demi keselamatan semua daripada risiko jangkitan Covid-19.

Sementara itu, pihak sekolah juga memberi kit sekolah kepada pelajar yang mengandungi paket tisu dan pelitup muka.

Tinjauan di sekolah itu turut mendapati para pelajar tidak sabar nak berjumpa dengan rakan-rakan dan guru, serta meneruskan pembelajaran seperti biasa.

Seorang pelajar di sekolah tersebut, Nadia Daniella, 17, berkata dia gembira dapat kembali ke sekolah sebab sudah lama terkurung di rumah.

“Ketika berada di rumah, saya mengambil peluang untuk belajar dan membuat kerja rumah yang cikgu bahagikan.

Mengenai pematuhan SOP, katanya, pelajar mesti mematuhi SOP yang ditetapkan pihak sekolah dengan jarak meja semua disusun satu meter.

“Kami dipecahkan kepada dua kelas iaitu satu kumpulan A dan satu kumpulan B. Dalam satu kelas ada 16 pelajar.

“Masa belajar pula dipendekkan sebab dahulu kami balik jam 2.00 petang sekarang kami balik jam 1:40 petang,” katanya.

Bagi, Chelsea Kiu, 17, beliau berkata gementar sedikit sebab sudah tiga bulan tidak keluar rumah dan berasa gembira dapat kembali ke sekolah sebab dah nak menduduki peperiksaan SPM.

Katanya, kalau selalu duduk di rumah juga tidak dapat belajar bersungguh-sungguh dan berharap semua pelajar dapat menduduki peperiksaan dengan lancar dan memastikan mematuhi penjarakan sosial.

Sementara itu, Ng Chun Heng, 17, pula berkata sangat baik sebab dapat balik ke sekolah untuk belajar semula kerana sudah beberapa bulan di rumah dan tidak belajar.

Beliau berharap mendapat keputusan baik dalam Sijil Pelajaran Malaysia (SPM) untuk mata pelajaran yang penting iaitu sejarah dan bahasa Melayu.

Oleh Cheryl Law

See author's posts


Kerajaan cadang laksana ‘harga dua peringkat’ kawal harga minyak masak

KUALA LUMPUR: Kerajaan sedang mengkaji untuk melaksanakan mekanisme ‘two tier pricing‘ (harga dua peringkat) untuk mengawal harga minyak masak di pasaran bagi kegunaan domestik.

Timbalan Menteri Perdagangan Dalam Negeri dan Kos Sara Hidup Senator Fuziah Salleh berkata , kementerian ketika ini dalam proses rundingan dengan mengadakan libat urus bersama pemain industri berkenaan sebelum cadangan itu dibawa ke peringkat Majlis Tindakan Kos Sara Hidup Negara (NACCOL).

“Kegunaan (minyak masak) domestik ini hanya  enam peratus sahaja dari pengeluaran minyak masak kita, selebihnya dieksport. Oleh itu, kita sudah pun membawa satu kertas yang belum diluluskan lagi untuk mengadakan ‘two tier pricing‘.

“Maksudnya untuk harga domestik lain dan harga eksport lain. Kita tidak boleh guna harga eksport untuk kita jual harga domestik,” katanya ketika menggulung Rang Undang-Undang Perbekalan 2023 bagi kementerian itu di Dewan Negara, hari ini.

Beliau berkata demikian bagi menjawab celahan Senator Datuk Dr Ahmad Azam Hamzah yang mencadangkan kerajaan mengadakan perbincangan dengan pembekal minyak masak berkaitan harga barangan komoditi itu yang kini ditentukan berdasarkan harga pasaran eksport.

Sementara itu, mengulas mengenai  inisiatif Jualan Rahmah setakat 30 Mac, katanya, inisiatif berkenaan telah merekodkan jualan kasar sebanyak RM54 juta membabitkan 3,223 lokasi di 118 Parlimen. – Bernama

See author's posts


GPS beri perkhidmatan terbaik kepada rakyat

KUCHING: Gabungan Parti Sarawak (GPS) di bawah pimpinan Ketua Menteri Datuk Patinggi Tan Sri Abang Johari Tun Openg membuktikan telah memberi perkhidmatan terbaik kepada rakyat dan negeri ini.

Naib Yang di-Pertua Kanan Parti Pesaka Bumiputera Bersatu (PBB), Dato Sri Fadillah Yusof berkata, ini dibuktikan dengan pelbagai strategi disusun dan dilaksanakan oleh Ketua Menteri.

“GPS adalah sebuah parti yang memberi perkhidmatan terbaik kepada rakyat menerusi pelbagai program pembangunan untuk kesejahteraan rakyat,” katanya, selepas melawat mangsa kebakaran di Jalan Muhibbah, Kampung No.6, di sini, Isnin lalu.

Semasa lawatan itu, Fadillah turut menghulurkan sumbangan kepada lima mangsa kebakaran yang kehilangan tempat tinggal apabila rumah mereka musnah dalam kebakaran pada Jumaat lalu

Fadillah yang juga Ahli Parlimen Petra Jaya berkata, rakyat juga tidak lupa apa yang Pakatan Harapan (PH) janji semasa mentadbir selama 22 bulan.

“Saya juga percaya rakyat negeri ini masih mengingati janji dalam manifesto mereka (PH) … apa yang sudah mereka lakukan. Saya yakin rakyat dapat menilainya,” katanya.

Justeru, Fadillah percaya rakyat khususnya di kawasan Parlimen beliau akan memberi sokongan padu kepada ketiga-tiga calon GPS di kawasan itu pada Pilihan Raya Negeri Ke-12 (PRN-12).

“Insya- Allah dengan perkhidmatan terbaik, kita yakin rakyat di Parlimen Petra Jaya memberi sokongan tidak berbelah bahagi,” katanya.

See author's posts


Bazaarnita Dalat bakal siap Oktober ini

Bangunan Bazaarnita Dalat yang sedang dalam pembinaan dan akan menempatkan usahawan wanita tempatan dijangka akan siap pada bulan Oktober tahun ini.

Menurut Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah hiasan dalaman utama Bazaarnita Dalat kelak menampilkan Terendak Melanau atau dikenali sebagai Tapou.

“Sebanyak 183 tapou pelbagai saiz (3 saiz) akan menghiasi bahagian siling bangunan itu kelak. Jika di Oya Square payung menjadi perhiasan dan di Bazaarnita Dalat menampilkan terendak tradisional Melanau sebagai hiasan. Kerja pembuatan tapou bermula Mac telah siap sepenuhnya pada Ogos lalu,” ujarnya.

Projek dibawah kendalian Pegawai Daerah Dalat, Kueh Lei Poh, itu ujarnya, menyaksikan penglibatan 14 wanita dari Kampung Tanam Dalat.

“Saya difahamkan Perintah Kawalan Pergerakan (PKP) tidak sesekali menjadi penghalang buat wanita kita untuk menghasilkan tapou, malah ia sebagai hikmah kerana mereka boleh memberi tumpuan khusus terhadap tanggungjawab yang diamanahkan itu kerana ia adalah aktiviti dalaman,” kata Fatimah lagi.

Beliau, yang juga merupakan Ahli Dewan Undangan Negeri (ADUN) Dalat, berkata demikian pada sidang media yang diadakan sempena lawatannya ke tempat pembuat Tapou Melanau di sebuah rumah di Kampung Tanam Seberang pada hari Jumaat (18 September).

Pemilihan Terendak itu katanya lagi boleh memperkasakan semangat mereka berniaga di sana kelak dan seterusnya menjadikan Bazaarnita sebagai lambang kegigihan wanita tempatan dalam bidang keusahawanan.

Dia percaya ‘Tapou’ boleh mengembalikan semangat kegigihan wanita Daerah Dalat semasa  zaman kegemilangam kayu balak ‘timber boom’ pada tahun 50-an hingga 80-an yang menyaksikan mereka mampu berdikari untuk menyelara keluarga walaupun ditinggalkan suami untuk berkerja di kem kayu balak untuk masa yang cukup panjang,” tambah Fatimah.

Fatimah yang memuji dan berterima kasih kepada 14 wanita terlibat  dengan itu, juga teruja dengan penglibatan belia di dalam pembuatan Terendak Melanau iaitu pemuda berusia 37 tahun, Fidelis Michael Ben, yang telah menghasilkan ‘master piece’ nya tersendiri.

“Apabila siap kelak, bazaarnita itu akan menempatkan sebanyak 32 lot dan peniaga-peniaganya adalah terdiri daripada semua wanita. Dan kita akan mengkhususkan satu lot untuk mempamer atau menjual terendak ini denan satu papan tanda yang mengisahkan tentang sejarah ‘Terendak’ diletak di sana,” kata Fatimah lagi.

Selain Pegawai Daerah, juga kelihatan ialah Penghulu Rose Josaphat Jepun, Timbalan Ketua PBB Cawangan Dalat, Sait Seman, Ketua Wanita PBB Dalat, Hatiah Sepawi, Ketua Kaum Kampung  Tanam Seberang, Andyson Sungking  Juak.

Lawatan itu diadakan sempena dengan program Ziarah Kampung di Kampung kedua terbesar di daerah Dalat berkenaan.

Oleh Henry B Siyu

See author's posts


Harden akan pertahan kerusi DUN Simanggang

SIMANGGANG: Datuk Francis Harden Hollis akan kekal sebagai calon Gabungan Parti Sarawak (GPS) bagi mempertahankan kerusi Dewan Undangan Negeri (DUN) Simanggang pada Pilihan Raya Negeri (PRN) Ke-12 akan datang.

Beliau yang juga Menteri Muda Kesejahteraan Komuniti telah mengumumkan perkara itu ketika berucap merasmikan Mid-Autumn Reunion Night of Gengzi di sebuah restoran dalam bandar ini.

Menurut beliau, hasrat untuk mempertahankan kerusi DUN Simanggang yang disandangnya semenjak 1996 itu perlu diteruskan demi kesinambungan perlaksanaan projek pembangunan di kawasan ini.

“Projek-projek mega yang diumum oleh Ketua Menteri, Datuk Patinggi Abang Johari Tun Openg sebelum ini juga ada dilaksana dalam kawasan DUN Simanggang seperti projek pembinaan Jambatan Batang Lupar Kedua dan Jalan Utama Kedua.

“Justeru, demi memastikan projek ini terus dilaksana di sini maka saya haruslah terus bertindak mempertahankan kerusi DUN Simanggang ini pada PRN-12 nanti demi kepentingan penduduk,” kata beliau.

Harden menerusi majlis itu memohon kepada penduduk DUN Simanggang agar menyebarkan hasrat ini dalam kalangan sanak saudara masing-masing agar mereka lebih bersedia ketika berlangsung pilihan raya itu nanti.

“Sebarkan berita ini kepada saudara dan rakan taulan anda. Pilihlah calon GPS (pada pilihan raya nanti) demi mendukung aspirasi corak pembangunan yang diteraju Ketua Menteri sebelum ini.

“Moga-moga pilihan anda pada PRN-12 ini nanti akan dapat memastikan DUN Simanggang terus maju selangkah ke hadapan demi kebaikan anak-anak dan cucu mereka,” kata beliau.

Terdahulu, ‘Mid-Autumn Reunion Night of Gengzi’ anjuran Persatuan Ketua Masyarakat Kaum Cina Bahagian Sri Aman dan dipengerusinya oleh Pemanca Lee Shiang Hua ini adalah merupakan simbolik meraikan Pesta Kuih Bulan pada tahun ini.

Perayaan ini pada zaman dahulu adalah merupakan medium penghantaran berita sulit pemberontakan penduduk yang berasa tidak puas pemerintah sebelum ia dirai sebagai simbol penyatuan dalam budaya penduduk Cina pada masa sekarang.

Oleh Valentine Ngumbang

See author's posts


APM Sarawak galas tugas Sekretariat JPBNS

Diam tak diam, sudah lima tahun Angkatan Pertahanan Awam Negeri Sarawak diamanahkan sebagai Sekretariat Jawatankuasa Pengurusan Bencana Negeri Sarawak (JPBNS).

Menyingkap kembali sejarahnya, mesyuarat Jemaah Menteri yang dipengerusikan oleh Perdana Menteri pada 8 September 2015 telah melantik APM  secara rasmi sebagai Setiausaha bagi Jawatankuasa Pengurusan Bencana di peringkat negeri, daerah dan komuniti.

Turut diperjelaskan peranan Agensi Pengurusan Bencana Negara selaku Setiausaha Jawatankuasa Pengurusan Bencana Pusat.

Di peringkat negeri Sarawak pula, tugas Setiausaha Jawatankuasa Pengurusan Bencana Negeri (JPBN) telah diserahkan oleh Majlis Keselamatan Negara (MKN) kepada Angkatan Pertahanan Awam (APM) pada 12 November 2015 semasa Mesyuarat JPBN Bil 2/2015 di Tingkat 2, Bilik Gerakan Negeri, Wisma Bapa Malaysia, Petra Jaya, Kuching.

Justeru, dalam menggalas tugas yang diamanahkan tersebut, Angkatan Pertahanan Awam telah memikul amanah tersebut berserta dengan Punca Kuasa yang diberikan iaitu:

Dalam menjalankan kewajipan tugas dan tanggungjawab Sekretariat JPB di pelbagai peringkat, ia memerlukan kesediaan tadbir urus bencana  dengan lebih bersistematik dan holistik.

Untuk itu, sekretariat memainkan peranan penting bagi memastikan semua usaha menangani bencana, operasi mencari dan menyelamat serta bantuan kecemasan dilaksanakan dengan segera, teratur, terselaras dan berkesan.

Di Sarawak, tarikh 12 November adalah signifikan, kerana bermula saat itulah APM Sarawak telah melangkah ke satu era baru dalam dunia keurusetiaan Pengurusan Bencana.

Sebelum ini, APM hanya melaksanakan tugas-tugas operasi mencari dan menyelamat, memindahkan mangsa ke pusat pemindahan dan kerja-kerja kecemasan bagi melindungi nyawa dan harta benda orang awam.

Sepanjang lima tahun sebagai Sekretariat JPBN Sarawak, APM Sarawak telah mengharungi pengurusan bencana yang kompleks di Sarawak.

Kejayaan demi kejayaan telah dikecapi dalam menghadapi bencana alam terutamanya bencana banjir, tanah runtuh, ribut dan kebakaran hutan yang mengakibatkan jerebu teruk pada tahun 2018.

Pada tahun 2017, penularan wabak Rabies telah memaksa ia diisytiharkan sebagai bencana kerana telah menular hampir ke seluruh daerah di Sarawak.

Tahun 2020  paling mencabar dengan penularan wabak Covid-19, Angkatan Pertahanan Awam Malaysia Negeri Sarawak telah ditugaskan oleh Kerajaan Negeri Sarawak untuk memastikan semua rakyat Sarawak yang balik dari luar negara, Semenanjung, Sabah dan Labuan akan dikuarantin di hotel selama 14 hari sama ada mereka melalui jalan udara, darat dan laut.

Tujuannya adalah untuk memisahkan orang yang dijangkiti atau berpotensi dijangkiti daripada orang yang sihat iaitu dengan kaedah pengasingan.

Selain dari menyekat pergerakan orang yang dijangkiti untuk menghentikan penyebaran Covid-19 sebelum mereka dibenarkan balik ke rumah masing-masing. Arahan ini berkuatkuasa pada 05 April 2020.

See author's posts


Agensi khas selaras pembangunan Serian/Bau

DATUK Patinggi Tan Sri Abang Johari Tun Openg ketika melancarkan projek Pusat Kebudayaan Bidayuh selepas Majlis Rumah Terbuka Gawai Bau 2022 di Dewan Suarah Bau semalam. Pelancaran projek itu turut disaksikan oleh Timbalan Premier Dato Sri Dr. Sim Kui Hian (lima dari kanan), Ahli Parlimen Bintulu Dato Seri Tiong King Sing (dua kanan), ADUN Balai Ringin Datuk Snowdan Lawan (empat dari kanan), Speaker DUN Tan Sri Datuk Amar Mohamad Asfia Awang Nassar (tiga kanan), ADUN Tasik Biru Dato Henry Harry Jinep serta tetamu kehormat yang lain.

BAU: Agensi Penyelarasan Pembangunan Greater Kuching (GKCDA) ditubuhkan khusus untuk memantau pelaksanaan projek pembangunan di kawasan Serian dan Bau.

Premier Sarawak Datuk Patinggi Tan Sri Abang Johari Tun Openg ketika mengumumkannya semalam berkata agensi itu memberi tumpuan menjangkau kawasan Kuching iaitu Greater Kuching yang lokasinya di kawasan masyarakat Bidayuh.

“Saya mengiktiraf sokongan masyarakat Bidayuh dan wakil rakyat anda telah bercakap dalam Dewan Undangan Negeri (DUN) minta supaya membangunkan agensi khas ini di kawasan-kawasan Bidayuh.

“Jadi hari ini saya mengumumkan bahawa kita akan menubuhkan GKCDA yang akan menyelaras pembangunan di kawasan greater Kuching.

“Kita (kerajaan) ada fokus, dan saya akan mengkaji macam mana perjalanannya. Saya akan berbincang dengan ketua-ketua kaum Bidayuh untuk kita buat rangka kerja,” katanya ketika berucap pada Rumah Terbuka Gawai Bau 2022 di Dewan Suarah Bau, semalam.

Mengulas lanjut, Abang Johari berkata agensi baharu ini adalah selaras dengan strategi kerajaan Sarawak untuk mempercepatkan pembangunan di negeri ini.

“Kalau kita lihat kawasan kita dengan Semenanjung, boleh dikira sama besar, tetapi mereka ada negeri, jadi mereka dapat membangun kawasan-kawasan mereka.

“Kita (Sarawak) besar, kita tidak sama seperti mereka, kita tidak ada negeri-negeri dalam Sarawak dan kita hanya sebuah wilayah yang bernama Sarawak. Sebab itu, kita tubuhkan agensi ini untuk menyelaras dan fokus di kawasan tertentu, sebab itu saya tubuhkan agensi ini,” katanya.

Ketika ditemui pemberita kemudian, Abang Johari berkata model GKCDA ini serupa dengan Agensi Pembangunan Bersepadu Wilayah Samarahan (IRSDA) di mana ia bukan badan berkanun.

“Ideanya begini, apabila kita memberi mereka geran pembangunan barulah mereka boleh selaraskan pelaksanaan projek itu. Modelnya serupa dengan IRSDA, bukan badan berkanun formal ia hanyalah agensi yang menyelaraskan semua projek pembangunan yang telah kita luluskan di kawasan ini.

“Jika dilihat, terdapat banyak projek yang telah kita luluskan, persoalannya sekarang adalah pelaksanaannya, ini sebabnya saya fikir agensi ini akan memainkan peranan mereka,” katanya.

Oleh JEAKQLEYN YACHO

See author's posts


11 terbunuh dalam serangan hotel

MOGADISHU: Sepuluh orang awam dan seorang pegawai polis terbunuh dalam serangan senjata dan bom oleh pejuang Al-Shabaab di sebuah hotel mewah tepi pantai di ibu negara Somalia pada Ahad, seorang pegawai memberitahu AFP.

Pasukan keselamatan mengambil masa empat jam bagi mengawal semula Hotel Elite di kawasan pantai Lido di Mogadishu selepas lima penyerang menyerbu hotel itu awal pagi Ahad, kata jurucakap kementerian maklumat, Ismael Mukhtaar Omar.

“Sepuluh maut dan lima anggota militan juga terbunuh, serta seorang pegawai polis khas Somalia,” kata Omar kepada AFP.

Tidak begitu jelas bagaimana pihak berkuasa Somalia dapat menamatkan kepungan di hotel itu dan membunuh penyerang, yang mana pada satu ketika dikatakan menahan tebusan.

Pada Ahad, ketika kepungan masih dilakukan, sumber keselamatan yang tidak mahu dinamakan memberitahu AFP, seorang penyerang terbunuh dalam letupan bom kereta yang menyebabkan serangan itu, manakala dua lagi terbunuh ketika insiden tembak menembak.

Pekerja ambulans di lokasi kejadian melaporkan, sekurang-kurangnya 28 cedera dalam kejadian itu.

Saksi memberitahu, serangan bermula dengan letupan kuat dan orang ramai melarikan diri dari lokasi kejadian selepas bunyi tembakan dapat didengari dari hotel yang sering dikunjungi pegawai kerajaan.

“Letupan itu sangat kuat dan saya dapat melihat asap di kawasan itu. Huru-hara berlaku dan orang ramai melarikan diri dari bangunan berdekatan,” kata saksi, Ali Sayid Adan.

Mereka yang maut termasuk pegawai kerajaan, Abdirasak Abdi, yang bekerja dengan Kementerian Maklumat, kata rakan sekerjanya, Hussein Ali.

Al-Shabaab mengaku melakukan serangan itu, menurut satu laporan yang diterjemah Kumpulan Perisikan SITE.

Kenyataan itu mendakwa pejuang Al-Shabaab mengambil alih hotel dalam operasi untuk mati ‘syahid’. – AFP

See author's posts


Penubuhan sayap baharu petanda baik

KUCHING: Sokongan menyeluruh terhadap langkah baru-baru ini oleh Parti Pesaka Bumiputera Bersatu (PBB) dalam penubuhan ‘sayap’ baharu untuk mereka yang berumur 18 hingga 28 tahun akan menjadi petanda baik.

Naib Presiden PBB, Dato Sri Abdul Karim Rahman Hamzah berkata, ini adalah usaha berterusan kerajaan untuk memberi peluang kepada anak muda kita untuk menjadi matang dari segi politik dalam menentukan masa depan mereka.

“Langkah sebegitu juga tepat pada masanya kerana ia penting bagi kita memastikan generasi ahli politik dan pemimpin masa depan mengikuti perkembangan politik terkini di Sarawak dan negara.

“Oleh itu, PBB sedang membuat langkah-langkah yang perlu sekarang untuk kekal relevan di kalangan semua lapisan masyarakat termasuk ahli daripada kumpulan umur yang berbeza,” katanya menerusi satu kenyataan, semalam.

Abdul Karim berkata, penubuhan ‘sayap’ baharu itu juga adalah satu lagi strategi yang baik untuk mendekati kumpulan pengundi baharu terutamanya golongan muda yang mesti mencapai kematangan politik

“Ini menjadikan kita dalam PBB lebih relevan dalam iklim politik sekarang di mana perkembangan terkini adalah kepentingan rakyat.

“Pindaan perlembagaan Undi 18 telah menunjukkan kepada kita bahawa penyertaan golongan muda dalam persada politik tempatan amat dialu-alukan dan pelaksanaannya menyokong agenda dandanan dan pembangunan bakat kepimpinan PBB,” ujarnya.

Namun begitu, Abdul karim berkata sudah tentu, PBB di bawah pimpinan Ketua Menteri Sarawak telah pun merancang penubuhan sayap baharu itu sebagai langkah ke hadapan dalam menangani keperluan dan kebimbangan golongan muda dalam lingkungan umur 18 hingga 28 tahun.

“Prestasi Gabungan Parti Sarawak (GPS) baru-baru ini dalam Pilihan Raya Negeri Ke-12 adalah meyakinkan dan sudah tentu penubuhan sayap baharu itu mungkin menyokong hasil positif Pilihan Raya Umum Ke-15 (PRU-15) akan datang yang akan diadakan pada 2023 atau lebih awal,” katanya lagi.

Oleh JEAKQLEYN YACHO

See author's posts


Bayi perempuan ditinggalkan di tepi jalan

MERSING: Seorang bayi perempuan yang dipercayai baru dilahirkan, ditemukan dalam sebuah beg yang ditinggalkan di tepi jalan berhampiran Balai Raya Kampung Tenglu Laut di sini Isnin lepas.

Ketua Polis Daerah Mersing Superintenden Cyril Edward Nuing berkata, bayi itu yang masih bertali pusat diletakkan dalam sebuah beg dengan hanya beralaskan kain batik, kira-kira 2.00 petang.

“Polis menerima maklumat daripada orang ramai memaklumkan menemukan seorang bayi yang masih hidup dan cukup sihat di tepi jalan berhampiran balai raya tersebut.

“Bayi itu kemudiannya diselamatkan dan dirawat di Klinik Kesihatan Tenglu, sebelum dihantar ke Hospital Mersing untuk rawatan lanjut,” katanya menerusi kenyataan, di sini.

Bayi berkenaan yang dipercayai baru berusia 24 jam, kini dilaporkan dalam keadaan stabil.

Kes disiasat mengikut Seksyen 317 Kanun Keseksaan iaitu kesalahan menyembunyikan kelahiran dengan niat membuang bayi, boleh dihukum penjara tidak lebih tujuh tahun atau denda atau kedua-duanya.

Cyril turut meminta orang ramai yang mempunyai maklumat berkaitan kejadian itu supaya tampil bagi membantu siasatan. – Bernama

See author's posts


Tiga sektor utama ekonomi semakin pilih

KUCHING: Tiga sektor ekonomi negara, iaitu pembuatan, pembinaan dan pertanian yang terjejas teruk akibat pandemik Covid-19, kini sudah beransur pulih, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata, walaupun sektor pembinaan swasta masih bergelut tetapi kerja bagi projek kerajaan yang disambung semula telah membolehkan banyak syarikat pembinaan kembali beroperasi.

“Keseluruhannya ekonomi Malaysia masih menghadapi cabaran tetapi sudahpun ada tanda pemulihan,” katanya pada sidang media selepas mengadakan perjumpaan dengan Lembaga Pembangunan Koridor Wilayah (Recoda) dan komuniti perniagaan negeri ini, di sini, semalam.

Mustapa berkata, sektor pelancongan dan lain-lain sektor perkhidmatan termasuk perkhidmatan profesional dan sektor peruncitan mengalami kemerosotan yang amat teruk sepanjang tempoh pandemik berkenaan.

Menurutnya, walaupun sektor pelancongan domestik sudah menunjukkan sedikit pemulihan tetapi disebabkan pelancongan luar negara masih belum dibuka ia tidak dapat pulih sepenuhnya.

Selain itu, katanya, kadar pengangguran bagi bulan Mei juga semakin menunjukkan pemulihan iaitu 5.3 peratus di peringkat kebangsaan dan dijangka terus pulih bulan ini.

Sementara itu, Mustapa berkata, beliau yakin dengan prospek kemajuan di Sarawak serta kerjasama baik antara kerajaan negeri dan pusat akan membawa kepada pembangunan yang lebih besar.

Katanya, tumpuan Sarawak adalah kepada ekonomi digital dan kelestarian alam sekitar yang menjadi tonggak utama pembangunan negeri.

“Kerajaan Sarawak juga telah menyediakan insentif dan pakej berjumlah RM2.5 bilion untuk membantu rakyat, khususnya rakyat kumpulan B40 dan perusahaan kecil dan sederhana di negeri ini, yang merupakan pakej terbesar berbanding negeri-negeri lain,” katanya.

Di samping itu, katanya, Kerajaan Sarawak juga mempunyai perancangan pembangunan perniagaan di perbatasan negara (perdagangan sempadan) dengan Indonesia dan Brunei, yang potensinya cukup besar apabila Indonesia memindahkan ibu kotanya dari Jakarta ke Kalimantan Timur.

“Syarikat luar negara termasuk dari Jepun dan Cina akan menambah pelaburan mereka di negeri ini dan bermakna sektor pelaburan di negeri ini akan berkembang pesat,” kata Mustapa.- Bernama

See author's posts


UNIMAS lebarkan sayap ke Kuala Lumpur

RUANG depan UNIMAS Learning Centre.

UNIVERSITI Malaysia Sarawak (UNIMAS) terus komited dalam memberikan perkhidmatan

pendidikan tinggi yang terbaik dengan melebarkan sayap melalui pembukaan pusat

pembelajaran di Subang Jaya.

Menurut Ketua Pegawai Eksekutif UNIMAS Business School, Prof. Dr.Puah Chin Hong, setakat ini UNIMAS mempunyai empat  pusat pembelajaran di Sibu, Miri, Kota Kinabalu dan terbaharu di Subang Jaya. UNIMAS Kuala Lumpur Learning Centre ini telah beroperasi sepenuhnya pada 2 Ogos 2022 yang lalu.

Grand International Academy sebagai rakan strategik UNIMAS, bertanggungjawab mengendalikan pusat pembelajaran di Subang Jaya ini dalam pengurusan program, pemasaran dan menyediakan kemudahan fasiliti serta infrastruktur untuk sesi pengajaran dan pembelajaran.

Kursus-kursus yang ditawarkan mendapat akreditasi penuh daripada pihak Agensi Kelayakan Malaysia (MQA). Terdapat dua program yang ditawarkan iaitu Sarjana Muda Pentadbiran Perniagaan (Bachelor of Business Administration with Honours) dan Sarjana Sains dalam Pembangunan Sumber Manusia (Master of Science in Human Resource Development).

Fasiliti yang lengkap sangat dititikberatkan untuk mewujudkan suasana pembelajaran kondusif dengan penyediaan lima buah bilik kelas yang dapat memuatkan sehingga 50 pelajar, ruangan rehat, perpustakaan mini, sudut perbincangan, kemudahan akses Wi-Fi berkelajuan tinggi secara percuma dan ruangan pantri yang luas.

Selain itu, tenaga pengajar bagi kursus lepasan Ijazah ini dikendalikan sepenuhnya oleh para pensyarah dari UNIMAS dan kelas diadakan pada hujung minggu sahaja.

Jadual kuliah yang efektif ini membuka peluang kepada individu yang bekerja untuk merancang masa tanpa mengganggu waktu bekerja dan sangat fleksibel.

Bahkan, kepakaran dari industri juga diguna pakai di pusat pembelajaran ini dan pihak pengurusan sentiasa menekankan aspek keselesaan selain lokasi Subang Jaya yang strategik dan akses kemudahan fasiliti yang lain sangat mudah didapati.

Sememangnya pembukaan UNIMAS Kuala Lumpur Learning Centre memberi peluang kepada pelajar yang berada di Semenanjung untuk melanjutkan pelajaran di peringkat Master dan PHD melalui kursus-kursus strategik yang disediakan oleh UNIMAS tanpa perlu datang ke kampus utama di Sarawak.

“Lokasi yang strategik sekitar Subang Jaya memberikan kredit kepada mereka sebagai pilihan utama pelajar dan akses kemudahan di kawasan ini seperti LRT, kedai makan dan sebagainya selain kawasan ini diiktiraf kawasan akademik menjadikan lokasi sekitar ini menyediakan fasiliti yang terbaik.

“Keduanya, fasiliti yang kondusif di pusat pembelajaran ini sendiri memberikan keselesaan kepada semuanya,” kata Pengarah Grand International Academy, Datuk Dr. Wong Say Ho.

UNIMAS juga merancang untuk menawarkan lebih banyak kursus pengajian lepasan Ijazah pada masa akan datang dengan mengambil kira kapasiti tenaga pengajar yang sedia ada di universiti serta memperbanyakkan penawaran kursus jangka pendek yang lain kepada individu yang berkeperluan.

Diharapkan dengan pembukaan UNIMAS Kuala Lumpur Learning Centre menjadi penggerak sokongan kepada kapasiti UNIMAS sebagai universiti awam untuk merancakkan bidang pendidikan dan penawaran kursus jangka pendek terutama di kawasan Semenanjung Malaysia. – UNIMAS

See author's posts


Aplikasi bantu murid tingkatkan penguasaan BI

SHAH ALAM: Sebanyak 576 sekolah termasuk di pedalaman di seluruh negara akan terlibat dalam program rintis aplikasi ‘Reading Progress’ bagi membantu meningkatkan penguasaan Bahasa Inggeris (BI) dalam kalangan murid.

Menteri Kanan Pendidikan Datuk Dr Radzi Jidin berkata, program rintis yang bermula hari ini itu melibatkan seramai 1,088 guru.

“Aplikasi ini akan digunakan dalam sistem pengajaran dan pembelajaran khususnya untuk membantu murid-murid menguasai sebutan perkataan dalam BI dengan baik.

“Melalui pendekatan itu, murid-murid boleh merekodkan audio dan video atau kedua-duanya sekali apabila membaca dalam BI, selain sistem ini akan membantu mereka melihat apakah perkataan, cara sebutan dan sebagainya.

“Ini akan dapat membantu murid mengenal perkataan baharu dan penyusunan struktur ayat yang lebih baik,” katanya kepada pemberita selepas melancarkan Inisiatif Reading Progress di sini, hari ini.

Katanya, inisiatif itu merupakan sebahagian konsep dan usaha pendigitalan pendidikan serta memberi ruang kepada murid untuk belajar dalam suasana menyeronokkan.

Beliau berkata, aplikasi itu juga akan memudahkan tugas guru dalam membuat penilaian tahap kemampuan murid.

Radzi berkata, pihaknya menjangkakan penggunaan aplikasi itu diperluas ke semua sekolah menjelang awal tahun hadapan, selain aplikasi dalam Bahasa Melayu bakal menyusul.

“Kementerian juga akan memperluaskan dalam Bahasa Melayu sekiranya aplikasi telah tersedia dalam Microsoft yang dijangka pada tahun depan.

“Semua ini merupakan pendekatan bagi memudahkan pembelajaran dan memastikan lebih cekap serta berkesan,” katanya. – Bernama

See author's posts


Penduduk tunai solat Istisqa mohon hujan

RIYADH: Penduduk beragama Islam di seluruh Arab Saudi melakukan solat sunat Istisqa semalam berikutan musim kemarau dan kekurangan hujan yang melanda negara ini.

Lapor AFP , di Mekah, solat sunat itu dilakukan di Masjidilharam dan dihadiri Penasihat kepada Penjaga Dua Masjid Suci, Putera Khaled al-Faisal.

Solat itu juga diadakan di Masjid Nabawi di Madinah dan disertai oleh Gabenor Madinah, Putera Faisal bin Salman.

Selain itu, orang ramai turut mengadakan solat Istisqa di Masjid Turki bin Abdullah di Riyadh.

Menerusi khutbah yang disampaikan, golongan ulama menggesa umat Islam di negara ini supaya memanjat doa kepada Allah SWT memohon keampunan, selain berbuat kebaikan dan amal jariah serta hujan diturunkan bagi meredakan kemarau yang berlaku.-AFP

See author's posts


IPK Sarawak, MAB Kuching terima sumbangan

KUCHING: TYT yang
di-Pertua Negeri Sarawak dan isteri, Toh Puan Datuk Patinggi Hajjah Raghad
Kurdi Taib hari ini memberi sumbangan air mineral dan cecair pembasmi kuman kepada
IPK Sarawak untuk diagihkan kepada petugas-petugas yang menjalankan sekatan
jalan raya dalam usaha pencegahan dan menangani wabak COVID-19.

Sumbangan
tersebut diserahkan kepada Supritendan Ismail Mahmood, Ketua Jabatan
Ketenteraman Awam IPK Sarawak di perkarangan Pejabat TYT Yang di-Pertua Negeri
Sarawak.

Sumbangan
seterusnya adalah penyerahan sumbangan cecair pembasmi kuman kepada Malaysia
Aiports Berhad (MAB) Kuching untuk kegunaan petugas-petugas MAB di Lapangan
Terbang Antarabangsa Kuching.

Turut hadir
ketika penyerahan tersebut ialah Inspektor Rafeek Md. Ali, Timbalan Pengawal
Bilik Gerakan IPK Sarawak dan Sub Inspektor Sazalee Salimon serta
pegawai-pegawai kanan Astana Negeri Sarawak.

See author's posts